הוועדה המשותפת לוועדת הפנים והגנת הסביבה ולוועדת הכלכלה לדיון בהצעת חוק המים (תיקון מס' 27), כנסת 20, פרוטוקול מספר 4, 2017-01-04 08:30

דוד אמסלם: בוקר טוב לכולם, אני מתכבד לפתוח את הישיבה המשותפת לוועדת הפנים והגנת הסביבה וועדת הכלכלה לדיון בהצעת חוק המים (תיקון מס' 27), התשע"ו-2016, מ1008.

דוד אמסלם: אני רוצה לתת איזשהו רקע לגבי הנושא הזה, מי שלא יודע וכן יודע, אנחנו בעצם התחלנו בנושא הזה לפני כשמונה חודשים.

דוד אמסלם: חבר הכנסת יצחק וקנין ואני קיימנו ישיבות כמעט עם כל הגורמים הרלוונטיים, לדעתי קיימנו עשרות פגישות ודיונים פנימיים והתגבשנו סביב המתווה שנבקש להציג אותו מיד.

דוד אמסלם: בעיקרון, אנחנו הולכים לעשות סדר וצדק היסטורי פעם אחת ולתמיד, מה שלא קרה במדינת ישראל.

דוד אמסלם: כנראה במדינת ישראל היו כללים אחרים כשהקימו את המדינה, אני לא הצלחתי להבין איך זה קרה שיש אנשים שמשלמים תעריפים שונים על מים.

דוד אמסלם: חשבתי, שחשמל – כל האזרחים משלמים אותו הדבר.

דוד אמסלם: חשבתי, כשאני עולה לתחבורה הציבורית, כולם משלמים אותו הדבר.

דוד אמסלם: יכול להיות שהמבוגרים משלמים פחות, אבל מדובר במבוגרים בכל הארץ, לא רק בדימונה ובצפת.

דוד אמסלם: כשנכנסתי לעסוק בסוגיית המים, דרך אגב, נכנסתי כתוצאה מסיפור שמישהו סיפר לי ואני לא האמנתי לו כי זה לא נשמע לי הגיוני.

דוד אמסלם: כשבדקתי הסתבר לי, שיש אנשים במדינת ישראל – אני מדבר כרגע על החקלאות בלבד – תעריפי המים לצריכה ביתית כולם משלמים אותו הדבר, ברוך השם, גם בתעשייה.

דוד אמסלם: יש מגזר אחד שתעריפי המים שלו דיפרנציאליים וזה בחקלאות.

דוד אמסלם: לכן חשבתי, שזה לא הגיוני שזה ייקרה ואנחנו היום מציעים מתווה היסטורי כדי להביא את כל החקלאים לאותו תעריף מים.

דוד אמסלם: אני סבור, ששני חקלאים שאמורים למכור את אותו תפוח לסופר ולהתחרות ביניהם על המים, אז בוודאי שתשומת המים היא תשומה שצריכה להיות זהה, לא יכול להיות שאחד מהם ישלם 3 שקלים והשני 0.60 אגורות ושניהם צריכים למכור את אותו תפוח.

דוד אמסלם: זה לא הגיוני, לא סביר ולדעתי גם לא חוקי.

דוד אמסלם: אני לא יודע איך הגענו למצב הזה היום, אבל מבחינתי נגמרו הקלמנטינות, נגמר, לא יהיה יותר.

דוד אמסלם: כל עוד אני פה, לא יהיה, כולם אותו הדבר במדינת ישראל.

<קריאה: - - -

דוד אמסלם: אדוני, עוד הערה אחת ואני מוציא אותך.

אוסאמה סעדי: אדוני היושב ראש, איך זה קשור להורדת תעריף המים?

אוסאמה סעדי: למה ביחד?

אוסאמה סעדי: יכול להיות שאתה צודק מבחינה עקרונית, מבחינה היסטורית, למה כורכים אחד בשני?

דוד אמסלם: אני אסביר.

דוד אמסלם: יש שתי סוגיות העוסקות במחיר המים.

דוד אמסלם: סוגיה אחת לצריכה ביתית, והשנייה לחקלאות.

דוד אמסלם: דרך אגב, זה אותם מים, אותם צינורות, הכול מחובר.

דוד אמסלם: בדרך כלל כשאני תוקף את הבעיה, אני תוקף את כולה.

דוד אמסלם: יכול להיות שנוח לאנשים שאני אפצל כדי שנהרוג את החקלאים ואתה יודע, או הפריץ ימות, או הכלב ימות.

דוד אמסלם: אני החלטתי לעשות סדר בכול, כולל בבתים, כולל בחקלאות.

דוד אמסלם: לא הצלחתי להבין את המוטיבציה בשאלה שלך.

דוד אמסלם: ואם אני רוצה לעשות סדר בשניהם, למה זה מפריע לך?

אוסאמה סעדי: לא, זה לא מפריע לי.

דוד אמסלם: אז למה אתה שואל את השאלה?

דוד אמסלם: כנראה מישהו לחש לך באוזן לשאול.

אוסאמה סעדי: אף אחד לא אמר לי.

דוד אמסלם: אז למה מפריע לך שנעשה את הסדר בשניהם?

דוד אמסלם: הרי אם היתה דיפרנציאציה בתעשייה, לא היית מצפה שאתייחס למים בתעשייה?

דוד אמסלם: הרי אנחנו מדברים על נושא המים.

דוד אמסלם: אני אומר כרגע מה בעצם הביא אותנו לנושא הזה.

דוד אמסלם: כל ההצעה שלנו בשלב הזה היא לעשות סדר במובן של השוויוניות.

עיסאווי פריג': תציג את המתווה.

דוד אמסלם: עוד מעט.

עמר בר-לב: יש לי שאלה.

עמר בר-לב: פתחת ואמרת, שחשמל שווה לכולם והגיוני, תחבורה שווה לכולם וכן הלאה.

עמר בר-לב: אבל תחבורה היא בדיוק דוגמה שהתחבורה במדינת ישראל לא שווה לכולם.

עמר בר-לב: מחיר כרטיס נסיעה במקום אחד לא שווה למקום אחר.

עמר בר-לב: ברגע שהמדינה רוצה לסבסד את המקומות שהתחבורה יותר יקרה, בשביל להוריד את המחיר ואולי אפילו להשוות, היא מכניסה את היד לכיס ומשלמת, היא לא מבקשת ממישהו שגר בפתח-תקווה שיסבסד את הכרטיס של מישהו שגר במטולה.

עמר בר-לב: דווקא הדוגמה שנתת היא לא טובה.

דוד אמסלם: אני אשיב לך.

דוד אמסלם: מדינת ישראל, גם בנושא התחבורה, יכולה להחליט שילד בגיל בית ספר יש לו כרטיס תלמיד, סטודנט, ויש מבוגר, אבל היא לא מחליטה שלמבוגר בתל אביב כן מגיע לו ובפתח תקווה לא מגיע לו ובצפת מגיע לו פעמיים.

עמר בר-לב: נכון, מגיע, אבל המחירים הם שונים.

עמר בר-לב: הדוגמה היא דווקא הפוכה.

דוד אמסלם: בגדול מבחינתי, עיקרון השוויוניות הוא העיקרון הקיבוצי.

עמר בר-לב: מצוין.

דוד אמסלם: רק פה הם לא נוהגים כך.

דוד אמסלם: לכן אני אומר, אנחנו רוצים להביא את הנושא של השוויוניות.

דוד אמסלם: אם יסתבר אחר כך – ואמרתי את זה לכל הקיבוצניקים שבאו לדבר אתי על המתווה – שגם במתווה, במחיר, מדינת ישראל לא יודעת לעשות חקלאות ב-1.80 שקלים, זו סוגיה אחרת.

דוד אמסלם: אני אהיה כאן, איך אמרתי, אני הבודד בליכוד שנמצא בלובי החקלאי, אבל אנחנו נעזור לכל החקלאים, לא רק לחקלאי הצפון ולאגודות המים שמוכרות לעצמן.

דוד אמסלם: זה הפתיח שלי.

דוד אמסלם: אדוני השר, הייתי רוצה לפני כן, שחבר הכנסת יצחק וקנין יאמר כמה מילים כי הוא היה שותף אתי – אני הייתי שותף אתו, לא הוא שותף אתי – בכל ההובלה של הנושא הזה.

יצחק וקנין: חברים, לא ארבה במילים, אני חושב שאמרתי את זה מספר פעמים בכמה ישיבות, שהמתווה שמוצע היום, מי שיתעמק בו ומכיר אותו על בוריו יודע שזאת בשורה שלא היתה לחקלאות ב-30-40 שנה האחרונות.

יצחק וקנין: אני אומר את זה באחריות מלאה כחקלאי, כמגדל.

יצחק וקנין: אני אומר לכם, זה עושה צדק אמתי בכל האזורים בארץ, גם אותם אזורים והם מעטים מאוד – אני נוגע פה במפיקים הפרטיים באזורים מסוימים, לא אנקוט בשמם, להערכתי, כמי שמכיר את המתווה הזה לאורך ולרוחב, במחירי המים, במחירי ההפקה, בעלויות ההפקה, בכל הפרמטרים ששמנו, אני מודיע לכם, שבשמונה תשע שנים הקרובות אני לא מאמין שמישהו מהם הולך להיפגע כהוא זה.

יצחק וקנין: דבר נוסף, לכל אורך הדרך הייתה פה דיסאינפורמציה וחברי כנסת בלבלו את כולם, שהולכים להלאים ולהלאים ולהלאים.

יצחק וקנין: אז אני אומר פה, אחד, לגבי הקולחין אין הלאמה בכלל, מפעל סגור נשאר סגור, אותן אגודות ממשיכות לספק, אין להן קשר לשום גורם, לא למקורות, לא לאף אחד.

יצחק וקנין: מי השפד"ן לא עלה כאן בכלל, אין פה נגיעה במחיר השפד"ן ואני מכיר את הבעייתיות שחלק העלו בפנינו.

יצחק וקנין: לגבי המים השפירים קבענו את הפרמטרים בצורה ברורה, הוצגה מצגת בעבר, אני לא אחזור על זה, המתווה הולך ופוחת.

יצחק וקנין: חברים, המים לחקלאות הגיעו למצב שאם לא היינו עושים את הפעולה הזאת היו מגיעים לכ-3 שקלים בתוך שנת 2017.

יצחק וקנין: דודי המעיט, אבל קיימנו מעל 35 ישיבות שישבנו וזה לא היה פשוט להגיע עם האוצר ל-1.54 שקלים.

יצחק וקנין: מי שלא מבין את המשמעות, אמרתי לשר החקלאות ואני אומר את זה שוב היום, אם במשמרת של יובל שטייניץ ובמשמרת של שר החקלאות הזה זאת הבשורה שתהיה לחקלאות, אני אומר לכם, עשינו את מה שאנחנו צריכים לעשות כלפי המגזר החקלאי.

יצחק וקנין: יש עוד דברים שצריך לעשות אותם.

יצחק וקנין: תודה לכולם.

דוד אמסלם: תודה חבר הכנסת וקנין.

דוד אמסלם: אני אעביר את רשות הדיבור לשר החקלאות, לאחר מכן לשר התשתיות.

דוד אמסלם: היועץ המשפטי יציג לנו את המתווה ולאחר מכן הזכות של חברי הכנסת.

דוד אמסלם: דרך אגב, הדיון מבחינת המוזמנים כבר הסתיים, קיימנו אותו כבר.

דוד אמסלם: בבקשה.

אורי אריאל: תודה ליושב ראש, תודה לחבר הכנסת וקנין, חברי הכנסת, השר יובל שטייניץ ידידי, ראשי התנועות, מכובדי כולם.

אורי אריאל: ראשית, זה עובר במהירות כי אנחנו מתעסקים בעיקר בחקלאות אבל צריך לברך קודם כל על המים הביתיים, ירידה של 14.5%.

אורי אריאל: ואני מברך גם את השר דרעי, נדמה לי שהוא החל בזה אבל בסוף זה יוצא מפה וזו בשורה חשובה לכלל אזרחי ישראל.

עיסאווי פריג': אתה מתחייב שזה ייקרה, 14%?

אורי אריאל: אני לא מתחייב כי לי אין אצבע פה בוועדה.

אורי אריאל: מההתרשמות שלי, בסדר?

עיסאווי פריג': אני מדבר על 14%, אתה מתחייב לכך?

יובל שטייניץ: אני שר המים, בעבר שר החקלאות היה שר המים, היום שר התשתיות האנרגיה והמים הוא שר המים, אז תשאל אותי על התחום שאני אחראי עליו.

יובל שטייניץ: המים זו האחריות שלי, אני מוכן להעביר אותה חזרה לשר החקלאות אבל כרגע זו האחריות שלי.

אורי אריאל: אני מציע שנסיים את הדיון בהודעת שר התשתיות והמים, שהוא מעביר את זה לשר החקלאות.

אורי אריאל: בוא נקבל את ההחלטה.

יובל שטייניץ: צריך לשקול את זה.

אורי אריאל: מכובדי אמר זאת, זה לפרוטוקול.

דוד אמסלם: חבר'ה, אנחנו לא בישיבות ממשלה, אני מבקש להתקדם.

אורי אריאל: אני מבקש להמשיך ולומר, הייתה כאן שרשרת של אירועים, שאין לי מנוס לומר אותם ואני אומר אותה בשפה הכי עדינה שאני מכיר.

אורי אריאל: לפני שמונה חודשים דיברו אתנו מאגף התקציבים באוצר ואמרו לנו, אנחנו מקדמים את ההסכם הקואליציוני על הורדת מחירי המים לבתים, למשפחות במדינת ישראל, אנחנו מבקשים שתהיו גם אתם בחוק.

אורי אריאל: אמרנו, אנחנו לא מסכימים כי אין קשר.

אורי אריאל: זה טוב, זה מים, צריך לסדר את הכול, אבל המים הביתיים זה עולם אחד, המים לחקלאות זה דבר אחר כי המים ששותה פלוני בערבה והמים שמישהו שותה בצפון רמת הגולן הוא שותה אותו הדבר, הוא מתאדה אותו הדבר, נכון.

אורי אריאל: לגבי החקלאות יש הבדלים מאוד גדולים בקרקע, בהתאיידות, טיב המים, זה לא אותו הדבר.

אורי אריאל: אני לא רוצה להיכנס לזה עכשיו, הדיונים האלה כבר היו פה.

אורי אריאל: בכל אופן, אמר האוצר, אם אתם לא נכנסים זה מאוד יקשה עלינו להעביר את המים הביתיים, תיכנסו ואחרי זה נחריג אתכם.

אורי אריאל: ככה נאמר גם להתאחדות חקלאי ישראל וגם לנו, משרד החקלאות, ואנחנו הסכמנו.

אורי אריאל: מה שקרה אחרי זה, התכחשות בוטה, אותו הדבר הבטיח לי גם שר האוצר, אחרי זה הוא הסביר לי שהוא טעה, הוא הסביר לי בשיחה בינינו שהוא טעה, הוא הבין דבר אחד, הוא חשב על דבר אחר ולכן הוא הבטיח אבל הוא לא יכול.

אורי אריאל: אני אומר ובזה אני מסיים את העניין הזה, ככה לא מתנהגים, ככה לא מתנהלים, לפחות מבחינתי אני למדתי שיעור חשוב ואני לוקח אותו אתי.

אורי אריאל: לעצם העניין, מחירי המים לחקלאות – יש פה הישג ראשוני עוד לפני 1.81, 1.54 שקלים, שלא נתחיל לפרט את הכול, הירידה ב-2017 ל-1.98 שקלים היא מידית, אילולא כן, המחיר לא שלא היה יורד אלא היה עולה.

אורי אריאל: זה היה המתווה של ההסכם בין החקלאים לבין המדינה מלפני עשר שנים.

אורי אריאל: זאת אומרת, לא רק שהיינו מוצאים את עצמנו ב-2.52, 2.54 שקלים אלא היינו מגיעים ל-3 שקלים.

אורי אריאל: כולם מסכימים, אין בעניין הזה שום ויכוח עם אף אחד שזה לא ייתכן.

אורי אריאל: כולם מסכימים מקצה לקצה.

אורי אריאל: לכן, הפעולה הזאת שעשיתם, עושים, היא חשובה והיא מביאה ברכה בטווח המידי.

אורי אריאל: מה שאנחנו אומרים לוועדה, ליושב ראש הוועדה, בוא נלך עם שני ההישגים האלה, הם חשובים, הם נותנים כיוון, הם נותנים אופק חיובי, יחד עם זאת, ניקח לעצמנו עד סוף פברואר זמן כדי להתעסק ולהתמקד בעניין המים לחקלאות.

אורי אריאל: החודשיים האלה לא פוגעים בכלל במתווה כי ממילא עד שרשות המים מתכנסת – אנשיה פה, אפשר לשמוע מהם - צריך לעשות שימוע, צריך לעשות החלטות, זה לא שמישהו מפסיד משהו בחודשיים האלה.

אורי אריאל: צריך גם להגיד, ברוך השם לא משקים עכשיו, ברוב הארץ לא משקים, יורד גשם טוב, חורף, זה לא שמישהו נפגע.

<קריאה: לא נכון.

אורי אריאל: ברוב הארץ אמרתי.

אורי אריאל: אני חוזר ואומר ועומד על זה, ברוב הארץ לא משקים.

אורי אריאל: ברוב הארץ זה המצב.

אורי אריאל: בוודאי שיש מקומות, בקדש ברנע משקים, אני יודע, גם בערבה משקים.

אורי אריאל: לכן, הפסק זמן הזה, קודם כל המים הביתיים עוברים, זה לא קשור וזה הישג גדול מאוד לוועדה.

אורי אריאל: בי"ת, מים לחקלאות, אנחנו לוקחים זמן עד סוף פברואר לעשות התדיינות בין כל הגורמים.

אורי אריאל: אם בהתדיינות הזאת לא נגיע למתווה מוסכם, שזה בוודאי הכי טוב – כשכולם מסכימים זה טוב – אזי זה חוזר לוועדה, זאת אומרת, זה לא הולך למקום אחר ששם מתחיל עוד פעם כל הדיון.

אורי אריאל: לא, זה חוזר אליך ואתה יכול בישיבה אחת או שתיים לסיים עם זה.

אורי אריאל: אין פה עיכוב.

אורי אריאל: אנחנו לא בשיטת הפריץ ימות, הכלב ימות, ממש לא.

אורי אריאל: אנחנו רוצים לגמור כי המציאות מכתיבה לנו ואי אפשר להמשיך בדבר הזה, זה מוסכם, אנחנו לא במצב שאנחנו צריכים לשכנע מישהו מכל הגורמים במשרדי הממשלה.

אורי אריאל: לכן אנחנו מבקשים את הזמן הזה כדי להגיע להסכמה כללית ולהביא אותנו למקום שיהיה טוב יותר לכולם.

אורי אריאל: בסך הכול אפשר לעשות את זה, זאת דרישה צנועה בעיני.

אורי אריאל: יש עוד דבר אחד שאעיר עליו - - -

עיסאווי פריג': אולי תעיר את ההסתייגויות שלך למתווה.

דוד אמסלם: לא, אין לו הסתייגויות, הוא שר.

אורי אריאל: אני לא מגיש הסתייגות, אני לא יכול.

עיסאווי פריג': הביקורת שלך למתווה המוצע.

אורי אריאל: אני אמרתי, אני מציע שכרגע תהיה החלטה רק ל-2017 המחיר לחקלאות, שזה מוסכם על כולם, זה העניין העיקרי.

אורי אריאל: אני מעיר עוד הערה אחת שבעיני היא חשובה.

אורי אריאל: ראיתי את מכתבו של אודי אדירי למאיר צור, הבהרות, נדמה לי שהמכתב מאתמול שלשום, זאת אומרת, הוא טרי, הוא עכשיו, הוא לא משהו ישן ובינתיים היו דיונים.

אורי אריאל: אני לא מזהה שם הבטחה מוחלטת, יש הבהרות, כמו שזה כתוב, זה מדויק.

אורי אריאל: זה לא הודעה לפרוטוקול ואנחנו נעמוד על זה.

אורי אריאל: דרך אגב, כשאנחנו הבאנו הצעה למתווה על שבע שנים, אתם לגלגתם כי אתם הבאתם עכשיו לחמש שנים, שזה כידוע טווח הרבה יותר ארוך משבע.

איתן ברושי: אני כל הזמן אומר לך שהוא כבר הונה אותך פעם אחת.

אורי אריאל: רק שנייה אחת, חבר הכנסת ברושי אל תעזור לי.

<אודי אדירי: אם תרצה, אתייחס לזה.

אורי אריאל: היות ואין התחייבות במכתבך אז יש מקום לעשות את זה עכשיו, זה בסדר, אנחנו לא סיימנו את הדיון.

אורי אריאל: אני מעריך ומקווה שהיושב ראש יעלה את הנקודות השונות, לפחות ברמה שזה יהיה לפרוטוקול ולא אחרי זה: חשבתי, הבנתי, כי באמת נכווינו ומי שנכווה ברותחין נזהר בצוננים, יש כלל כזה ביהדות ואני נזהר.

אורי אריאל: צר לי להגיד את זה פה, אבל זה המצב, אני אומר את זה בשיא העדינות.

אורי אריאל: לסיכום, כרגע אני מבקש לברך על המים הביתיים.

אורי אריאל: יש הצעה שמאפשרת במים לחקלאות לעשות צורה יותר רחבה במובן של הסכמות וצריך לעגן את כל הדברים שנאמרו בכל מיני פורומים על ידי האוצר, לעגן בצורה הכי חזקה, שאילולא כן נמצא את עצמנו במקומות פחות טובים.

אורי אריאל: תודה.

דוד אמסלם: תודה רבה לשר החקלאות, אני רק אשיב לך על מה שדיברנו בחדר - הכנו את הדיון הזה לפני כן - בסך הכול אני מניח, שאם הייתם סוגרים את הסיפור הזה בעשר השנים האחרונות, לא היינו נדרשים לעניין.

דוד אמסלם: הופעלו עלי לחצים לדחות את זה אפילו ביום.

דוד אמסלם: שום דבר, היום זה יהיה.

דוד אמסלם: 70 שנה זה ככה, נגמר.

דוד אמסלם: אני מבין שהמוטיבציה היא לא כדי לחשוב אלא אולי הפריץ ימות או הכלב ימות.

דוד אמסלם: נגמר, אנחנו מביאים את זה והיום.

דוד אמסלם: בבקשה אדוני השר.

יובל שטייניץ: תודה רבה אדוני היושב ראש, יושבי הראש, אמסלם ווקנין.

יצחק וקנין: אני לא היושב ראש, אני רק העוזר של דודו אמסלם.

יובל שטייניץ: או-קי, היושב ראש והעוזר שלו, אמסלם ווקנין וידידי שר החקלאות.

יובל שטייניץ: כבוד היושב ראש, אני הגשתי את הצעת החוק הזאת, אני עומד מאחוריה, אני משוכנע שאנחנו עושים את הדבר הנכון לא רק מבחינת משקי הבית אלא גם מבחינת משק המים הלאומי וגם מבחינה מוסרית.

יובל שטייניץ: לא רק מבחינת משק המים וטיוב משק המים אלא גם מבחינה מוסרית.

יובל שטייניץ: אני חייב להגיד, אני רואה את עצמי כחסיד גדול וכידיד של החקלאות.

יובל שטייניץ: גם כשהייתי שר האוצר – יודעים את זה החבר'ה שיושבים פה - עשיתי מאמצים לתמוך בחקלאות בכל הארץ, קיבוצים, מושבים וכו', אני רואה בזה ערך.

יובל שטייניץ: אני חושב שמה שהבאתי היום לוועדה ושאתם עמדתם בלחצים וקיימתם דיונים רציניים, זה נכון גם לחקלאות.

יובל שטייניץ: אני רוצה לומר, גם אני כמוך אדוני היושב ראש, לא הייתי מודע לגודל הבעיה.

יובל שטייניץ: עד שבסיור שלי בדרום לפני שנה וחצי אמר לי חקלאי עם דמעות בעיניים בעוטף עזה, בכה, אמר לי: אני משלם 2.50 או 2.60 שקלים למים וחקלאים בצפון משלמים חצי שקל או 1 שקל, אני בקושי נושם ולמה העוול הזה?

יובל שטייניץ: לא הייתי מודע לגודל הפער, לא של אחוזים, של מאות אחוזים.

יובל שטייניץ: בדקתי את זה ונוכחתי לדעת, שיש פערים של מאות אחוזים במחירי המים לחקלאות.

יובל שטייניץ: לא אכביר מילים על ההנחה לאזרחים, אני שמח על ההנחה הזאת, מי שיזם שתהיה הנחה זה אריה דרעי, מגיע לציין אותו, שר האוצר משה כחלון הסכים ואני הצעתי את הרעיון הזה שהתקבל - - -

עבדאללה אבו מערוף: הנושא הועלה בכנסת על ידי דוד אמסלם עוד לפני שאריה דרעי היה שר.

דוד אמסלם: זה נכון אבל זה לא חשוב, אני לא איש קרדיט.

עבדאללה אבו מערוף: זה חשוב מאוד, למה לא חשוב?

דוד אמסלם: אמרתי, העליתי את זה באוצר לפני כן ובוועדה, אבל זה לא משנה, אני לא בקטע של הקרדיט, הכול בסדר.

עבדאללה אבו מערוף: השיח התחיל אחרי שהתחלנו עם זה.

יובל שטייניץ: אני מבקש לא לקטוע אותי, אתה רוצה, תעיר בסוף.

יובל שטייניץ: אני שמח על כך שבאמצעות החוק הזה נוכל לעשות הנחה בין 14%-15% במהלך החודשים הקרובים, אני מקווה כבר במהלך הרבעון הראשון של שנת 2017 למחיר הבסיסי של משקי הבית.

יובל שטייניץ: עכשיו אני רוצה לגעת בחקלאים ולומר כך, היתה החלטה בישראל מיד עם קום המדינה – האמת התחילה עוד קודם אבל מיד כבר בשנות החמישים - שמשק המים שלנו הוא משק לאומי.

יובל שטייניץ: מה זה אומר שמשק המים הוא משק לאומי?

יובל שטייניץ: זה אומר בדיוק את הדבר הזה שבסוף יש סבסוד צולב.

יובל שטייניץ: לכאורה, אם היינו בארצות הברית, אזרח בטבריה היה מקבל מים בעשירית המחיר מהאזרח בשדרות או בירושלים, מדוע?

יובל שטייניץ: כי בטבריה אפשר לשאוב מהכנרת ובקרית שמונה מהבניאס או מהחצבני, ומה לעשות בירושלים ובאר שבע ובשדרות אין מים שאפשר לשאוב בכמויות גדולות.

יובל שטייניץ: אבל מדינת ישראל החליטה שמשק המים הוא משק לאומי, אנחנו לא בארצות הברית, יש לנו משק מים שנחשב דוגמה ומופת בכל העולם היום ולכן תושב באר שבע משלם כמו תושב טבריה, למרות שהוא יושב על הכנרת וההוא יושב במדבר.

יובל שטייניץ: ותושב קריית שמונה משלם כמו תושב ירוחם.

יובל שטייניץ: לכאורה היה צריך להיות הבדל עצום כי זה יושב על המים וזה לא, פה אפשר לשאוב את המים ישירות וכאן צריך להוביל אותם מאות קילומטרים.

יובל שטייניץ: אותו הדבר לגבי תל אביב וירושלים.

יובל שטייניץ: רוב המים השפירים היום הם מותפלים אבל כדי להעלות את המים לירושלים אנחנו צריכים לדחוף אותם לגובה 800 מטר, זאת עלות עצומה, מטורפת, באנרגיה, להעלות מים לירושלים או לצפת.

יובל שטייניץ: אבל תושב ירושלים משלם כמו תושב תל-אביב, אין הבדל.

יובל שטייניץ: זאת אומרת, יש פה סבסוד צולב במשקי הבית והחלטנו שמשק המים שלנו הוא משק לאומי, לא חשוב אם אתה בצפון או במדבר, לא חשוב אם אתה יושב על המים או לא, אותו מחיר.

יובל שטייניץ: ככה היה אמור להיות גם בחקלאות עוד מקום המדינה.

יובל שטייניץ: לא צריך להיות הבדל בין טבריה לבין שדרות ולא צריך להיות הבדל בין חקלאי בעמק המעיינות או בעוטף כנרת לבין חקלאי בעוטף עזה או בנגב או במישור החוף או בפרוזדור ירושלים או בבקעת הירדן.

יובל שטייניץ: זה לא המצב ומה שאנחנו עושים עכשיו באמצעות הוועדה המכובדת הזאת והנחישות של היושב ראש וה"עוזר" שלו, אנחנו מתקנים עוול היסטורי.

דוד אמסלם: אני העוזר שלו.

יובל שטייניץ: תחליטו כבר, בעיני שניכם מכובדים מאוד.

יובל שטייניץ: מה אנחנו מתכוונים לעשות?

יובל שטייניץ: שמעתי את החקלאים ושמעתי גם אגודות מים בצפון וגם בדרום ואני מאוד בעד החקלאות ובעד קיום החקלאות, יש לזה ערך ציוני לאומי מעבר לאספקת המזון, אבל אני גם בעד מוסר וצדק.

יובל שטייניץ: אנחנו מתקנים כאן עוול היסטורי, שלא יהיה לכם ספק.

יובל שטייניץ: לכן אני מתנגד לדחייה ואני מתנגד לפיצול ואין לי שום כוונה לפצל, אם החוק נופל הוא נופל כולו ואם החוק עובר הוא עובר כולו ואני עומד על זה שהוא יעבור כולו.

יובל שטייניץ: אני רוצה להגיד את הדבר הבא, בדבר אחד הסכמתי עם התלונות ששמעתי מהחקלאים בצפון אבל אני אומר כללית מה הולך לקרות.

יובל שטייניץ: בלי שהיינו עושים דבר, מחיר המים לחקלאים ברוב הארץ היה עולה ל-3 שקלים, היום הוא 2.55 או 2.56 שקלים, היה אמור לעלות בקרוב ל-3 שקלים.

יובל שטייניץ: מחיר המים שמשלמים חקלאים בחלק גדול מהחקלאים, אולי רובם, באזורים שמשופעים במים כמו בקעת החולה, עוטף הכנרת, עמק המעיינות ועוד כמה נקודות הוא בין חצי שקל לשקל.

<דובי אמיתי: מאיפה הנתון הזה?

יובל שטייניץ: לא, אתה לא תקטע אותי.

<דובי אמיתי: מאיפה הנתון הזה?

<דובי אמיתי: 25% קיצוץ.

דוד אמסלם: אמיתי, אתה יודע שאני אוהב אותך אז אל תפריע.

יובל שטייניץ: אמיתי, המקומות שבהם שואבים - - -

<דובי אמיתי: עובדות.

דוד אמסלם: אל תפריע.

דוד אמסלם: אמרתי, אצלי בוועדה יש סדר אחר, אני לא יודע מה קורה בממשלה.

דוד אמסלם: גם כשמישהו טועה, לא מתקנים אותו.

אורי אריאל: בממשלה אף פעם לא טועים.

דוד אמסלם: אחרת אני לא יכול להתקדם בדיון.

יובל שטייניץ: על כל פנים, במשופעים אני מתכוון, שיש בארץ מקומות ששואבים מים ויש מקומות כמו ירוחם או באר שבע שאי אפשר לשאוב בהם כמויות גדולות של מים ולכן מובילים אליהם את המים ממרחקים.

יובל שטייניץ: לזה התכוונתי.

אבשלום וילן: אבל השר, 70% מהמים לחקלאות הם מי קולחין.

יובל שטייניץ: אבו וילן, כשהיית בא לוועדת החוץ והביטחון והיית מתפרץ, הייתי מוציא אותך.

יובל שטייניץ: כאן זו לא ועדת החוץ והביטחון.

<דוד אלחיאני: - -

דוד אמסלם: היות והדיון הוא טעון וקיימנו כבר את הדיונים ונתנו לפרוק שם את כל הקיטור, אני מבקש שאף אחד לא יפריע.

דוד אמסלם: אני מודיע לכם מעכשיו, מי שידבר בלי רשות דיבור ייצא החוצה.

יובל שטייניץ: מה אנחנו עושים בתיקון הזה?

יובל שטייניץ: התיקון הזה יאפשר לרשות המים, שדרך אגב, למרות שרשות המים קשורה אלי כשר המים ובצדק במדינת ישראל החליטו בעבר, שלא משרד החקלאות יהיה אחראי על רשות המים אלא משרד האנרגיה והמים כי המים הם משאב לאומי שחלק גדול ממנו מיועד לחקלאות אבל הוא מיועד גם לתעשייה וגם לאזרחים ולכן החליטו שלא יהיה משרד שממוקד רק בנושא החקלאי.

יובל שטייניץ: לכן יש אחריות בממשלה, זה מסודר בממשלה.

יובל שטייניץ: ודאי שכשר המים אני צריך לשמוע גם את האוצר, גם את שר החקלאות וגם את שר הכלכלה והתעשייה, אבל בסוף יש בממשלה סדר והשר שאחראי על נושא המים, עם כל הכבוד לשר האוצר ושר החקלאות או שר הכלכלה והתעשייה, זה שר האנרגיה ומשאבי המים וזה אני.

יובל שטייניץ: מה יאפשר לנו ההסדר הזה לעשות?

יובל שטייניץ: הוא יאפשר לנו להוזיל בהדרגה מסוימת את מחיר המים מ-3 שקלים - כי זה מחיר היעד, לשם זה היה צריך לעלות - ל-1.80 שקלים לכל החקלאים בארץ.

יובל שטייניץ: קיבלתי את טענת החקלאים בצפון, שבאזורים שאין מים מושבים ברמה גבוהה ויש אזורים כאלה בצפון, יהיה בכל זאת מחיר נמוך יותר בערך ב-20%.

יובל שטייניץ: זאת אומרת, יהיה מחיר של 1.50-1.55 שקלים במקום 1.80 שקלים באזורים שבהם אין את האופציה של מים מושבים ברמה גבוהה.

יובל שטייניץ: מה שאתם עושים פה זה צודק.

יובל שטייניץ: אני לא חושב שצריך לתבוע פיצויים על 69 שנים של אפליה, אני לא חושב שאם אנחנו מתקנים עכשיו אפליה אז צריך לתבוע פיצויים ולהעביר כסף מכאן לכאן, אבל יחד עם זאת אני לא חושב שצריך לדחות את זה ביום אחד.

יובל שטייניץ: אני לא צריך ועדות נוספות ואני לא צריך פשרות.

יובל שטייניץ: כשעושים את הדבר הנכון והצודק שנבדק אלף פעמים על ידינו וברשות המים ושמעתי את כל הצדדים למחלוקת, אני לא חושב שכשעושים את הדבר הנכון והצודק צריך לעשות התדיינות ולנסות לעשות פשרות בין אלה שמעוניינים במהלך לבין אלה שלא מעוניינים במהלך.

יובל שטייניץ: בסך הכול אנחנו גם עושים את הדבר הצודק מבחינה מוסרית.

יובל שטייניץ: גם מבחינת היעילות במשק המים לא הגיוני שבמקום מסוים הממשלה אומרת לחקלאים תשלמו 3 שקלים ואם זה לא משתלם לגדל בפחות, אל תגדלו.

יובל שטייניץ: ובמקום מסוים אומרים בעצם - אני בכוונה מקצין כי עד שקל זה עדיין מחיר – אל תשלמו כלום וקחו כמה מים שאתם רוצים כי בחצי שקל זה פקטור הרבה יותר נמוך.

יובל שטייניץ: זו גם פגיעה בתכנון הרציונאלי והנכון של משק המים מה מגדלים ומה לא מגדלים, איך חוסכים במים.

יובל שטייניץ: לכן התיקון הזה, אני פונה לחברי הוועדה כולה, לא חשוב ימין ושמאל, לא חשוב קיבוצניקים ומושבניקים, לא חשוב נגב וגליל, יש פה הזדמנות היסטורית אחרי 69 שנה שהעוול הזה נמשך, עם נזקים גם למשק הלאומי, את הלקונה הזאת, את השגיאה הזאת, את הסטייה הזאת מהרעיון של משק מים לאומי הגיע הזמן לתקן וטוב שאחרי 69 שנים מתקנים ואסור לדחות את התיקון הזה.

יובל שטייניץ: אני חושב שהוועדה כולה תהיה גאה בתיקון הזה, לא רק למשקי הבית להנחה לאזרחי ישראל אלא גם הנחה לרוב מכריע של החקלאים ולתיקון העוול וזה יהיה משק מים טוב יותר, רציונאלי יותר לאחר התיקון הזה.

יובל שטייניץ: שמעתי את החקלאים, לבי יוצא אליהם, אני יודע מה הקשיים של החקלאים במדינת ישראל ואני חושב שצריך לסייע לחקלאות במדינת ישראל בכל רחבי הארץ, אבל לא לסייע על ידי שמירה והגנה על עוולות ישנים.

יובל שטייניץ: קודם כל צריך לתקן את מה שצריך לתקן אחר כך אם יהיו צעדים נוספים, אם יהיו משאבים נוספים ויהיה אפשר להוריד את המחיר עוד יותר לכולם, ברצון, אבל לא על חשבון תיקון העוול, את העוול מתקנים, את משק המים מתקנים, אחר כך, אם נוכל לשפר אותו עוד יותר או לעשות הנחות לכולם, זה לא יהיה על חשבון השוויון, קודם כל שוויון ואחר כך אם מתקנים או מורידים אז מורידים לכולם.

יובל שטייניץ: היושב ראש, אני רוצה להודות לשניכם, אני יודע שעמדתם בלחצים לא קטנים, הנושא הזה מאוד טעון, אני מקווה שאנחנו הולכים לסוף טוב הכול טוב.

יובל שטייניץ: אין לי ספק שעוד שנה, שנתיים, שלוש, כולם, כולל אלה שמתנגדים היום ומציעים תיקונים, כולם יסכימו שעשינו את הדבר הנכון.

דוד אמסלם: תודה רבה.

דוד אמסלם: ברשותכם, לפני שאפתח את הנושא לדיון אני מבקש שהיועץ המשפטי של הוועדה ייתן את הקווים הכלליים של המתווה מכיוון שאני מניח שחלק מהח"כים אפילו לא מכירים את המתווה עצמו עד הסוף והיה דיסאינפורמציה כמו שאמרו גם השרים וזה דבר שגם הכעיס אותי במובן מסוים.

דוד אמסלם: בכלל, כשנכנסתי לנושא הייתי משוכנע ב-100% שמי שקנה את המים ב-0.60 אגורות עד היום, יוריד את העיניים, ייצא החוצה בבושה ויגיד רבותי תודה רבה וייצא בשקט.

דוד אמסלם: לא האמנתי שיעשו את הרעש הזה.

דוד אמסלם: אני מבחינתי זה סוג של גניבה.

דוד אמסלם: המים במדינת ישראל שייכים לכל האזרחים.

<דובי אמיתי: אני לא גנב.

דוד אמסלם: לא אתה, אמרתי זה סוג.

<דובי אמיתי: גם לא 0.60 אגורות ואני לא גנב.

דוד אמסלם: אמיתי, לא דיברתי אליך.

<דוד אלחיאני: זו דמגוגיה.

<דוד אלחיאני: אתם דמגוגים כולם.

דוד אמסלם: אמרתי, זה סוג של גניבה.

דוד אמסלם: לא אמרתי שאתם גנבים, מישהו אישר לכם את זה.

דוד אמסלם: מי שאישר לכם את זה, אותו אני מאשים בסיפור של הגניבה.

דוד אמסלם: דרך אגב, מי שאישר לכם את זה הוא עוד שלטון מפא"י ההיסטורי, שאז אישרו לכם.

דוד אמסלם: לכן, ציפיתי שאתם תשפילו את העיניים, תשתקו, תגידו: או-קי, אתה יודע מה דודי, עלית עלינו, תעשה סדר.

אבשלום וילן: את הסכם המים חתמתי עם הליכוד.

אבשלום וילן: אני חתמתי.

דוד אמסלם: זה חלק מהבעיה, דרך אגב, גם הם חלק מהבעיה.

<דוד אלחיאני: אתה חתמת וחיסלת משקים חקלאיים.

דוד אמסלם: הבעיה כמו שאמרתי, אתם נתקלתם ביושב ראש לא קיבוצניק, לא חקלאי, בית"רי.

אורי אריאל: מתנחל.

דוד אמסלם: מתנחל.

דוד אמסלם: בדרך כלל רוצה להביא את השוויוניות לעם ישראל, כולם אותו הדבר, זה מה שמעניין אותי.

דוד אמסלם: אתם אומרים כולם אותו הדבר רק שממשיכים למכור לעצמכם בזול ולהם ביוקר.

דוד אמסלם: כמו שאמרתי, ציפיתי בתחילת הדרך שתגידו, אין בעיה.

דוד אמסלם: זה הקונטקסט של מה שקורה בחודשיים האחרונים, אני מקבל טלפונים מכל העולם ואשתו, חלקם בכלל לא יודעים על מה זה מדבר, חלקם מזינים אותם באינפורמציה שחשובה להם באותה נקודת זמן, לאחד מספרים שיעלו לו את השפד"ן, לשני מספרים שילאימו את המים והכול שקר.

דוד אמסלם: בגלל זה העסק עכשיו קצת טעון.

דוד אמסלם: אני אבקש שהיועץ המשפטי יציג את עקרונות המתווה, אני אעביר את רשות הדיבור לחברי הכנסת ולאחר מכן נעבור להצבעה.

<תומר רוזנר: תודה אדוני היושב ראש, כבוד השרים, חברי הכנסת והמוזמנים, אנסה להציג בקצרה את המתווה שנדון בישיבות הוועדה במספר ישיבות בצורה מפורטת וכן את עיקר הפרטים שמופיעים בהצעת החוק.

<תומר רוזנר: הצעת החוק מתייחסת בראש וראשונה לביטולם של היטלי הפקה.

<תומר רוזנר: היום ספקי מים שמפיקים מים ממקורות שונים נדרשים לשלם היטל הפקה לאוצר המדינה.

<תומר רוזנר: הכסף הזה יוצא בעצם ממשק המים ועובר לאוצר המדינה לשימושים הכלליים של תקציב המדינה.

<תומר רוזנר: הרגל הראשונה של הצעת החוק הזאת מבקשת לבטל את הסדר היטלי ההפקה כך שכל הכספים שמופקים במשק המים משמשים פה כמשק כספים סגור.

דוד אמסלם: אני אסביר את הדברים של תומר.

דוד אמסלם: יש גם ערים שיש להן בארות מים והן שואבות מים ומוכרות.

דוד אמסלם: באה המדינה ואמרה, המים שלי, נא לשלם לי היטל.

דוד אמסלם: הוציאו את זה ממשק המים.

דוד אמסלם: לכן בעצם היטל ההפקה נקבע אז בוועדת הכספים.

דוד אמסלם: כרגע כל ההתחשבנות היא שונה, הכול נשאר במשק המים.

דוד אמסלם: זאת אומרת שאם מעבירים מפה, אין יותר היטלי הפקה.

בצלאל סמוטריץ': אני רק מבקש שהכול יהיה באישור ועדת הכספים.

בצלאל סמוטריץ': אני לא מוכן שפקידי האוצר שיקבלו החלטות בכסף, איזה מן דבר זה?

עיסאווי פריג': אתה מבטל את הפיקוח של הכנסת.

דוד אמסלם: הבנתי.

דוד אמסלם: אני מדבר אתך על היטל הפקה, היטל ההפקה מבוטל, יותר אין היטלי הפקה.

בצלאל סמוטריץ': לא מבוטל.

בצלאל סמוטריץ': יש היטל הפקה שהוא נכנס לתוך המשק הסגור של משק המים.

דוד אמסלם: אמרתי, הסיפור הוא איזונים.

דוד אמסלם: היטלי ההפקה יצאו בזמנו ממשק המים, כרגע זה בקופה הרגילה.

בצלאל סמוטריץ': כל הקופה הזאת קשורה לוועדת הכספים.

דוד אמסלם: זה נשאר בתוך משק המים.

<תומר רוזנר: הרגל השנייה נועדה ליצור מנגנון חדש לטיפול במפיקי המים במובן הזה שהיום מפיקי מים מקבלים רישיון אחד, רישיון הפקה ורישיון אספקה.

<תומר רוזנר: הצעת הממשלה היא להפריד את רישיונות ההפקה מרישיונות האספקה כך שכל מי שמפיק מים וגם מספק אותם יקבל שני רישיונות נפרדים שיסדירו את העניין בצורה נפרדת.

<תומר רוזנר: כמובן שיש התייחסות להוראות מעבר לגבי הקיימים, אלה שקיימים ויש להם את היום את הרישיון האחד הזה, כשיעבור החוק יקבלו שני רישיונות.

עיסאווי פריג': למי יכול להיות רק רישיון אספקה?

<תומר רוזנר: למשל תאגיד מים וביוב עירוני שמקבל מים ממקורות.

עיסאווי פריג': זה רק מקורות.

<תומר רוזנר: לא.

דוד אמסלם: למשל תאגיד מים עירוני, הוא מקבל ממקורות והוא רק מחלק.

<תומר רוזנר: ההצעה מבקשת, שמפיקי המים, כל מים שהם יפיקו ייראו אותם כאילו סופקו להם על ידי רשות המים הארצית.

<תומר רוזנר: בחוק יש מוסד שנקרא רשות המים הארצית, לציבור היא ידועה כחברת מקורות, חברת מקורות נחשבת רשות המים הארצית.

<תומר רוזנר: החוק יוצר הוראה משפטית שאומרת, שכל מים מופקים ייראו אותם כאילו סופקו למפיק המים על ידי חברת מקורות.

<תומר רוזנר: במובן הזה נוצרת מערכת סליקה אחידה שבאמצעותה מפיק המים משלם את המים למקורות את ההפרש בין עלות ההפקה שלו לבין המחיר שהוא צריך לספק את המים לצרכנים שלו ובעצם ממשיך - וזה שינוי מההצעה המקורית - הספק שהיה זה שעמד מול הצרכנים וסיפק להם את המים ומתחשבן מולם, הוא ימשיך לעמוד מול הצרכנים ויתחשבן מולם.

<תומר רוזנר: מערכת הסליקה המרכזית שתעשה חברת מקורות, אם הצעת החוק הזאת תתקבל, נועדה ליצור את האיזון הארצי בין המחירים השונים של עלויות המים לעומת התעריפים האחידים.

עבדאללה אבו מערוף: זה לא סוג של הלאמה של אגודות המים?

<תומר רוזנר: לא.

<תומר רוזנר: ברשותך אתייחס בסוף דברי לטענות המשפטיות שעלו - - -

דוד אמסלם: אני אסביר.

דוד אמסלם: כשהתחלנו לדון בעניין, הרעיון הבסיסי היה שהמדינה תבוא, זה המים של המדינה, המדינה צריכה לדאוג למים, לא כל אגודה בפני עצמה.

דוד אמסלם: בהתחלה חשבנו להגיד, אתם השקעתם איקס, קחו את האיקס ולכו הביתה.

דוד אמסלם: כשדנו אתם הבנתי שיש מפעל, אנשים, עובדים, אמרנו נשאיר את זה.

דוד אמסלם: זו יוזמה שיצחק ואני ניהלנו מול האוצר.

<תומר רוזנר: הם לא הציעו את זה במקור.

דוד אמסלם: הם לא הציעו את זה במקור, אנחנו הבאנו את זה.

דוד אמסלם: בהתחלה חשבנו, אולי רק את ההפקה.

דוד אמסלם: אחר כך אישרנו גם את ההולכה.

דוד אמסלם: רק מה?

דוד אמסלם: מישהו צריך לאזן את המחיר.

דוד אמסלם: בשביל ההמחשה, ההפקה עולה חצי שקל, מקורות מוכרים את זה ב-2.40 שקלים.

דוד אמסלם: מקורות מוכרת למושבניק והוא מספק לקיבוצניק, איך אנחנו מאזנים?

דוד אמסלם: יש פיבות שזה מקורות, הוא משלם למקורות את הפער ומקורות כביכול מסבסדת את החקלאי שאין לו את זה, זו המסלקה.

דוד אמסלם: הוא ימשיך לעבוד רגיל, יספק למי שהוא רוצה, ימשיך למכור רגיל, יגידו לו באיזה מחיר למכור.

דוד אמסלם: אם הוא יתייעל, יעשו לו מחיר מטרה להפקה ומכאן הוא עובד כמו כל מפעל.

<תומר רוזנר: הצעת החוק הזאת נלווית למעטפת אבל היא נגזרת ותלויה בהצעת החוק.

<תומר רוזנר: כל ההסדרים שדיברתי עליהם כאן לגבי ההפרש בין מחיר עלות למחיר אספקה לצרכנים ויצירת המחיר האחיד, ההסדר שמוצע על ידי הממשלה הוא שהנושא ייקבע בתעריפים שתקבע מועצת רשות המים הממשלתית, להלן רשות המים באמצעות החלטות של רשות המים וכללים שייקבעו להסדרת העקרונות שלפיהם ייקבעו אותם תעריפים.

<דובי אמיתי: לכנסת אין שליטה על מחירי המים?

דוד אמסלם: גם היום על פי חוק מי שקובע - - -

בצלאל סמוטריץ': זה שהיום אין לא אומר שגם עכשיו צריך להיות.

דוד אמסלם: בצלאל סליחה - - -

בצלאל סמוטריץ': אנחנו מתנערים.

בצלאל סמוטריץ': אמרת שאתה מתקן עיוות של 70 שנה - - -

רועי פולקמן: ההצעה של בצלאל - - -

דוד אמסלם: אני לא צריך הסבר.

דוד אמסלם: בצלאל, אתה לא היית אצלי הרבה זמן בוועדה, כשתקבל את רשות הדיבור תגיד את מה שאתה רוצה.

<תומר רוזנר: כפי שאמרתי, הנושא של התעריפים לא בא לידי ביטוי בהצעת החוק עצמה אלא בשתי החלטות של מועצת רשות המים שהתקבלו, האחת, בינואר 2016, השנייה בדצמבר 2016.

<תומר רוזנר: שתי ההחלטות האלה מותנות ותלויות באישורן של הצעת החוק ותוכנן העיקרי כדלקמן: החלטה ראשונה עוסקת בהוזלת התעריפים למגזר הביתי בכ-14%, כאשר ההוזלה הזאת תלויה – גם מועצת הרשות הממשלתית התנתה אותה בכך - שהצעת החוק תאושר.

איתן ברושי: למה זה לא חלק מהחוק?

<תומר רוזנר: כפי שאמר יושב ראש הוועדה, תעריפי המים נקבעים מזה שנים - - -

<אודי אדירי: החוק מעביר בחקיקה את המקור התקציבי הזה למשק המים.

דוד אמסלם: לא התחלנו בדיאלוג.

אבשלום וילן: ומבטלת את היטלי ההפקה.

דוד אמסלם: אבו וילן, אני קיימתי מספיק דיונים כדי שיישאלו השאלות, לא עכשיו.

דוד אמסלם: חבר הכנסת ברושי, אם היתה לך בעיה, היית מגיע אלי למשרד ושואל את השאלות שמעניינות אותך.

עבדאללה אבו מערוף: לפי החישוב זה לא יהיה 14%, זה יהיה פחות.

דוד אמסלם: עבדאללה, עוד מעט נותן לרשות המים את זכות הדיבור.

<תומר רוזנר: ההחלטה השנייה מדצמבר 2016 -שיושב ראש הוועדה וחבר הכנסת וקנין התנו את המשך הדיונים בקבלתה - מתייחסת לתעריפי המים בחקלאות והיא קובעת שתהיה הורדת מידית של התעריף בשנת 2017 ובהמשך תהיה הורדה נוספת.

<תומר רוזנר: יש שם התייחסות למגוון מקורות המים העומד לרשות החקלאים, תעריף מוזל יותר לכאלה שאין להם בכלל אפשרות להשתמש במי קולחין או במים מושבים מסוגים אחרים.

<תומר רוזנר: יש שם התייחסות לנושא המתווה שיורד מבחינת איך ירדו המחירים.

<תומר רוזנר: בנוסף לאלמנטים האלה של החלטות המועצה, בישיבות הוועדה הקודמות נתנו התחייבויות לפרוטוקול של משרד האוצר – אשמח אם הוא יירצה לחזור עליהם שוב - - -

דוד אמסלם: בוודאי.

<תומר רוזנר: אני רק מזכיר, שניתנו התחייבויות גם בנושא של יצירת קרן שתאפשר התארגנות מחדש לחקלאים שהשינוי במחיר עלול - - -

עיסאווי פריג': מה זאת אומרת קרן?

<תומר רוזנר: אני כבר אתייחס לזה.

עיסאווי פריג': היתה קרן איזון בעבר, אותו הדבר?

דוד אמסלם: הרעיון הוא כזה, במסגרת של המתווה שאנחנו מדברים עליו הרי מדובר במשק סגור, למישהו יורד המחיר ולמישהו עולה.

דוד אמסלם: העלינו למישהו, כבר 60 שנה הוא מגדל בננות, הוא קנה ב-40 אגורות, היה אחלה אבל עכשיו אנחנו מעלים לו.

דוד אמסלם: יכול להיות שהוא לא יכול לגדל בננות יותר, הוא לא אשם.

דוד אמסלם: סיכמנו עם האוצר – עוד מעט אודי אדירי יאשר את זה - שתהיה קופה שתתחיל בכ-100 מיליון שקלים כדי לפצות אותם, נקים ועדה שאותו חקלאי יקבל פיצוי, אולי במקום בננות הוא יגדל תפוחים.

אבשלום וילן: הצעה כזאת תקפה כחוק?

דוד אמסלם: זה לא חוק.

דוד אמסלם: יש לנו את החוק, אנחנו התייחסנו לחוק וכל הסיכומים האלה, אני, דודי אמסלם, אמרתי לכם, אני איש הגון וישר, אני מעיד על עצמי בעניין הזה, אז אני גם דואג לאלה שקנו מים בזול אבל כנראה שעכשיו הם ייפגעו.

דוד אמסלם: אז אני דואג להם, למה?

דוד אמסלם: ככה זה בבטן שלי.

אבשלום וילן: אם זה לא בחוק, בשנה הבא לא יהיה כבר כסף.

דוד אמסלם: לא קשור לחוק, לא הכול זה חוק.

דוד אמסלם: רוב הדברים בכנסת והסיכומים, גם על התקציב, זה לא חוק, סיכומים.

דוד אמסלם: המדינה יכולה לשנות את החוק גם בעוד רבע שעה.

<דוד אלחיאני: הוא יכול להגיד לך שהוא חתם הסכם של עשר שנים - - -

אבשלום וילן: הליכוד החתים אותי.

דוד אמסלם: רבו הסיכומים הם לא במסגרת החוק.

דוד אמסלם: דרך אגב, החוק לא מדבר על תעריפים, תקרא את החוק, אין אפילו מילה אחת על תעריפים.

דוד אמסלם: החוק לא מקבע תעריפים של תחבורה ציבורית, החוק לא מקבע תעריפים של חשמל.

דוד אמסלם: גם לא הגיוני שאם מחר נרצה להוריד את התעריף, נכנס את הכנסת ונוריד אותו בעשר אגורות ועוד יומיים נעלה את זה בגלל שמחירי הדלק יעלו.

<דובי אמיתי: אתה מסכם עם האוצר ואני סומך עליך על היושרה.

דוד אמסלם: עכשיו אתה מאשים אותם שהם לא אמינים.

<דובי אמיתי: לא, אני רק שמעתי משר החקלאות - - -

<אודי אדירי: אז אולי נחדד.

דוד אמסלם: לא אודי, אני אאפשר לך.

<אודי אדירי: דודי לא גנב ואני לא שקרן.

<אודי אדירי: מבחינתי הדיון התקיים בממשלה עם עשרה אנשים בחדר.

דוד אמסלם: בגדול אני אומר, החוק לא מתייחס לתעריפים בכלל, הוא מתייחס לעקרונות.

<תומר רוזנר: לבקשת חברי הכנסת שהובילו את ההצעה ובהסכמת נציגי הממשלה הגענו בתוך ההצעה – זה בא לידי ביטוי בהצעה – את החובה שהתעריפים יהיו מבוססים על עקרונות ארציים אחידים, על נוסחאות ברורות ודרכי עדכון מעוגנות.

<תומר רוזנר: התעריפים עצמם כמובן נקבעים על ידי מועצת רשות המים אבל העקרונות והתבחינים שעל יסודם נקבעים אותם תעריפים יהיו קבועים בתוך החוק.

<תומר רוזנר: נקודה נוספת, כדי להבטיח שהמנגנון יעבוד בצורה ראויה, מכניסים את חברת מקורות במירכאות סולק ארצי.

<תומר רוזנר: נקבע בהצעת החוק שורה ארוכה של אמצעי פיקוח וכלי אכיפה שיינתנו בידי הגוף המאסדר, קרי, רשות המים, שכוללים אפשרות למנות פקחים ולהסמיך אותם, אפשרות להטיל עיצומים כספיים ואפשרויות אכיפה נוספות כפי שתיראו מפורטות בהצעת החוק.

<תומר רוזנר: נקודה אחרונה, יש פה הוראות מעבר שמתייחסות למעבר בין ההסדר הקיים להסדר החדש.

<תומר רוזנר: לבסוף אני רוצה להתייחס בקצרה ככל האפשר לטענות משפטיות חוקתיות שהועלו לגבי הצעת החוק.

<תומר רוזנר: הובאו בפנינו מספר חוות דעת מטעם גורמים מעוניינים - - -

דוד אמסלם: אתה מתכוון בעלי עניין.

<תומר רוזנר: גורמים מעוניינים זה בעלי עניין.

<תומר רוזנר: הטוענים טענות חוקתיות משפטיות ואחרות לגבי הצעת החוק.

<תומר רוזנר: אנחנו בחנו כמובן את הטענות האלה.

<תומר רוזנר: אנחנו סבורים, לפחות על פני הדברים, בהנחה כפי שהוא מוצע בהצעת החוק וכל ההסדרים המשלימים שלו, קרי, החלטות מועצת רשות המים, התחייבויות הממשלה באמצעות משרד האוצר ויתר ההתחייבויות שגובשו במסגרת תהליך הכנת הצעת החוק ובאו לידי ביטוי בפרוטוקולים של הוועדה, יוצרים הסדר מאוזן שעומד באמות המידה החוקתיות.

<תומר רוזנר: הטענות שנטענו למשל היו טענות שההסדר פוגע באופייה היהודי של מדינת ישראל.

דוד אמסלם: יהודי?

דוד אמסלם: דרך המים, יהודי?

<תומר רוזנר: כך נטען.

<תומר רוזנר: נטען שההסדר פוגע באופייה היהודי והדמוקרטי של מדינת ישראל.

<תומר רוזנר: נטען שההסדר איננו לתכלית ראויה.

עיסאווי פריג': תסביר את זה כדי שאני אבין.

<תומר רוזנר: אתייחס רק לשאלת המידתיות כי אני חושב שיהיה קשה להלום טענה של פגיעה באופייה היהודי או הדמוקרטי או בשאלת התכלית הראויה.

<תומר רוזנר: כמובן שאלת התכלית, אם היא ראויה או לא היא שאלה שאתם כחברי הכנסת צריכים לתת עליה את הדעת, האם מדובר בהצעה שתכליתה היא תכלית ראויה?

<תומר רוזנר: לא לי לומר אם התכלית ראויה או לא.

<תומר רוזנר: התכליות שהוצגו על ידי הממשלה ועל ידי יושב ראש הוועדה הן תכליות שבהחלט אפשר לשקול אותן כתכליות ראויות, אבל ההחלטה כמובן אם מדובר בתכלית ראויה ואם לאו היא החלטה של חברי הכנסת.

<תומר רוזנר: לגבי שאלת המידתיות – כפי שידוע, יש לנו מבחנים שונים לגבי שאלת המידתיות, בחנו את הצעת בהתבסס על אותם מבחנים.

<תומר רוזנר: אנחנו סבורים שבהחלט אפשר להצביע על כך, שהצעת החוק בוחרת באמצעי המשרת את מטרת הצעת החוק.

<תומר רוזנר: אין פה פגיעה במידה עולה הנדרש, זהו האמצעי שפגיעתו פחותה.

<תומר רוזנר: נקיטה באמצעים אחרים עלולה ליצור פגיעות קשות יותר.

<תומר רוזנר: התועלת, כפי שהוצגה על ידי נציג הממשלה בהצעת החוק, עולה על הנזק שיש בהצעה.

<תומר רוזנר: אני אחזור טיפה אחורה ואומר, בעינינו יש בכלל ספק בשאלה אם בכלל יש פגיעה חוקתית מלכתחילה כי הקניין על המים הוא קניין הציבור ולא קניין - - -

דוד אמסלם: מה שאתה אומר, שהמצב היום הוא בעיה חוקתית.

<תומר רוזנר: לא, אני לא אמרתי את זה.

יובל שטייניץ: אני אומר את זה.

יובל שטייניץ: לדעתי המצב היום הוא בעייתי גם חוקתית.

<תומר רוזנר: כיוון שאינני נדרש לסוגיה אם המצב המשפטי הקיים הוא כזה, זו שאלה שאפשר להידרש אליה במקום אחר, אני צריך להתייחס להצעת החוק.

<תומר רוזנר: אבל בהחלט המצב החוקתי הקיים יכול להשליך על השאלה: האם השינוי יוצר פגיעה חדשה, מחריף פגיעה או לא?

<תומר רוזנר: לכן אני רוצה להזכיר, שהוראות חוק המים פותחות בסעיף מצהיר, שהמים הם קניין הציבור והזכות למים היא זכות של כל תושבי ואזרחי המדינה במידה שווה.

<תומר רוזנר: נטענה טענה, שקביעת תעריפי המים היא בגדר מס שוועדה מוועדות הכנסת תבהיר.

<תומר רוזנר: הנושא הזה הוכרע בבית המשפט העליון, בפסיקה שניתנה לפני מספר שנים אשר קבעה שתעריפי המים אינם בגדר מס ולכן אין מניעה לקבוע אותם במסגרת - - -

עיסאווי פריג': אתה מתכון להיטלים או לתעריפים?

<תומר רוזנר: היטל הוא בהחלט בגדר מס, אין בכלל ספק, אבל תעריפי המים אינם בגדר מס ולכן אין מניעה לקבוע אותם במסגרת המנגנון שנקבע.

עבדאללה אבו מערוף: למה יש מע"מ על המים?

<תומר רוזנר: זו שאלה אחרת לגמרי, זה חוק אחר.

דוד אמסלם: חבר'ה, אנחנו רוצים להתקדם.

<תומר רוזנר: אישורי המים הם בפיקוח הכנסת.

דוד אמסלם: תומר אומר, שיש מחיר למים ויש את המסים, המע"מ, שזה מס שלא קשור למחיר המים.

<תומר רוזנר: נקודה אחרונה שאני רוצה להתייחס אליה היא נקודת הפגיעה הנטענת בהשקעות של מי שהשקיע בתשתיות משק המים.

<תומר רוזנר: על פי המידע שנמסר לנו ממשרד האוצר, רוב ההשקעות האלה כבר הוחזרו מבחינת הון חוזר למשקיעים - - -

<רפי נוי: גם של מקורות?

דוד אמסלם: רפי, אני מזהה כבר את הקול שלך, זה פעם שנייה שאתה צועק לי מהיציע.

<תומר רוזנר: כפי שאמרתי, ניתנה התחייבות של משרד האוצר לטפל במקרים בהם יוכח שיש צורך לטפל בהשקעות, אבל הם יציגו את ההתחייבות הזאת בצורה מפורטת יותר.

<תומר רוזנר: הצעת החוק מבססת את כל המתווה הזה על החלטות נלוות גם של מועצת רשות המים וגם על ההתחייבות האלה ויש לראות בזה כמקשה אחת ולהביא את - אם תחליטו לקבל את זה, יש להבהיר, שהדברים כרוכים זה בזה.

דוד אמסלם: תודה רבה ליועץ המשפטי.

דוד אמסלם: לפני שאני מעביר את זכות הדיבור לחברי הכנסת אני רוצה להעביר את רשות הדיבור לאודי אדירי, שיסביר את העקרונות של התעריפים.

דוד אמסלם: תתייחס לשתי הנקודות, האחת, שמעבר למתווה סיכמנו את הסיפור של הקופה, כ-100 מיליון שקל שיפוי לחקלאים שיצטרכו לעשות שינוי בגידולים שלהם.

דוד אמסלם: והנקודה השנייה, סיכמנו על השקעה של המדינה בתשתיות של הקולחין בהיקפים של 200 מיליון שקל כפול 7, זאת אומרת כ-1.4 מיליארד, כדי להביא לכל החקלאים במדינת ישראל ככל שאפשר להביא להם גם מי קולחין.

<אודי אדירי: מה שציינת וציין גם תומר, להצעה זו מתלוות שתי החלטות של מועצת רשות המים ואני אתייחס גם להתחייבות האוצרית.

<אודי אדירי: מבחינת שתי ההחלטות של מועצת רשות המים, האחת מדברת על הפחתה של התעריף הבסיסי הביתי של החבילה הראשונה, של אותם 3.5 קוב לנפש בגובה של כ-14.5%.

<אודי אדירי: שאלת על מע"מ, זה בעצם כאילו גובה המע"מ.

<אודי אדירי: זה היבט אחד.

<אודי אדירי: כמובן שהוא מותנה בהעברת החוק כי המקור התקציבי והמקור כן מעוגן בחוק - - -

עיסאווי פריג': כאן חשוב המקור התקציבי, זאת בדיוק הנקודה.

<אודי אדירי: עד היום בעצם 300 מיליון שקל נגבו לקופת המדינה ממשק המים.

דוד אמסלם: דרך אגב, הדיון בסוגית המים, זה מה שאמר עבדאללה, כשאני הגעתי לכנסת, לאחר חודש הבנתי את ה-350, הנה, יגיד לכם אודי, קראתי לו וישבתי אתו על זה.

דוד אמסלם: מכאן התחיל הדיון על חוק המים הביתי.

עבדאללה אבו מערוף: הצענו שהאוצר יוסיף עוד 300.

דוד אמסלם: לא חשוב.

דוד אמסלם: אני פתאום הבנתי, שהם הוציאו את ה-350, שדרך אגב, כ-300 מהם זה בכלל ממשקי הבית, לא קשור לחקלאים.

<אודי אדירי: המקור, אותם 300 מיליון שקלים שנגבו, החוק אומר, שהם לא ייגבו יותר והכסף הזה ישמש לתעריפי משק המים ולכן מועצת רשות המים קיבלה את ההחלטה להפחית את התעריף בהתאם לחוק.

<אודי אדירי: החוק הוא זה שמאפשר את זה וקובע בחקיקה שהמקורות האלה יופנו לתעריפי משק המים.

עיסאווי פריג': כמה תמכתם במקורות עד עכשיו?

דוד אמסלם: לא, לא, זה לא.

עיסאווי פריג': שנבין.

דוד אמסלם: עיסאווי, היית בא לדיונים.

עיסאווי פריג': זה חשוב לי על מנת לקבל את ההחלטה, אני רוצה להבין.

דוד אמסלם: עיסאווי, אתה מפריע לי בדיון.

דוד אמסלם: אם היה חסר לך משהו בשביל לקבל החלטה, היית קורא חומרים ושואל את אבו וילן.

עיסאווי פריג': קראתי, אני רוצה לחדד בשביל להבין.

דוד אמסלם: אל תחדד בלי לקבל אישור.

דוד אמסלם: היות ואין לנו זמן בלתי מוגבל, אני רוצה להתקדם.

עיסאווי פריג': מונחת בפנינו החלטה כבדה, אני רוצה להבין.

<אודי אדירי: אני אתייחס במילה.

<אודי אדירי: זה המקור להפחתת תעריף משק המים הביתי.

<אודי אדירי: מבחינת משק המים החקלאי - גם במשק המים החקלאי נגבו כ-50 מיליון שקל בשנה היטלי הפקה, גם הם יפסיקו להיגבות ובעצם כל הכספים ישמשו להפחתת מחיר המים בחקלאות.

<אודי אדירי: מה שהחוק קובע, הסברתם את המנגנון, המנגנון הוא בעצם של מחיר אחיד, אני לא אפרט, אתייחס רק למספרים.

<אודי אדירי: מבחינת המספרים, התעריף ירד לכלל החקלאים ל-1.98 שקלים בסמוך למועד אישור החוק וזה בעצם השלב הראשון.

<אודי אדירי: כאשר מועצת הרשות החליטה ששנתיים ממועד זה התעריף ירד ל-1.81 שקלים, ולמי שאין באזור שלו חלופת קולחין ירד גם ל-1.54 שקלים.

<אודי אדירי: פה, כמו שציין חבר הכנסת אמסלם, המטרה להגיע למצב שבו לכמה שיותר חקלאים יש חלופת קולחין.

<אודי אדירי: זה לא יהיה בכל מקום, יהיו תמיד אזורים שהם מנותקים ורחוקים וייהנו מהתעריף הנמוך של 1.54 שקלים, אבל המטרה בסוף שכל החקלאים שלא נמצאים באזורים המנותקים והמרוחקים, יגיע להם קולחין.

<אודי אדירי: לכן יש גם מחויבות - היא הוצגה גם בפני מועצת רשות המים - לתקצוב בהיקף של 200 מיליון שקל בשנה על פני שבע שנים לטובת המשך ההשקעה ותנופה מחודשת של השקעה בפיתוח משק הקולחין.

אורי אריאל: היית באמירה של 200 מיליון שקל כפול שבע שנים.

<אודי אדירי: כנראה שנכוותה השר אריאל, אני לא יודע למה.

<אודי אדירי: אני אציין, סה"כ 1.4 מיליארד שקלים, שזה בעצם אמור להביא את אקסטרה מייל שיספק קולחין לחקלאים שעדיין אין להם.

<אודי אדירי: זה היבט אחד.

<אודי אדירי: היבט שני, אנחנו מאוד רצינו ועדיין רוצים להגיע לדיאלוג ולהסכמות עם החקלאים, עם משרד החקלאות, לגבי סיוע ותמיכה בהשקעות, בדברים שנדרשים, בכל האזורים שנפגעים במהלך.

<אודי אדירי: שכחתי להגיד דבר אחד, אני אציין שהעלאת המחירים, זאת אומרת, מי שזה הולך להתייקר לו, כלומר אותם מפיקים פרטיים שעלות ההפקה שלהם היא נמוכה מאותו 1.54 שקלים והם צריכים לסגור פה פער, זה ייקרה בהדרגה על פני חמש שנים, במקרים קיצוניים יכול להיות גם יותר אבל בגדול על פני חמש שנים.

דוד אמסלם: זאת אומרת, הירידה בשנתיים, העלייה בחמש שנים.

<אודי אדירי: הירידה יותר מהירה מהעלייה, אבל עדיין, גם בחמש שנים האלה צריך להיערך, צריך להשקיע כסף ולכן אנחנו פתוחים לדיאלוג אמתי עם החקלאים על העמדת מקורות.

<אודי אדירי: מכיוון שזה לא קרה, ביקש ממני היושב ראש, הייתי שמח שהיינו באים מול החקלאים ומול משרד החקלאות, אבל ביקש ממני היושב להתחייב ולומר, שלפחות יהיה לנו 100 מיליון שקלים – 50 מיליון ב-2017 ו-50 מיליון ב-2018 - מקור כספי שאני יודע לאגד אותו ולהגיד אותו.

<אודי אדירי: אני אומר, הוא קיים, אפשר לשבת על פרטים נוספים.

אבשלום וילן: אתה אומר על שנתיים או שזה יוכל להמשיך?

אבשלום וילן: אני רוצה להבין.

<אודי אדירי: אבו, המחויבות הזאת שנתנו עכשיו היא מחויבות של 100 מיליון שקל, 50 מיליון לשנה, יכולה להיות גם פריסה שונה אם נצטרך.

<אודי אדירי: אנחנו פתוחים לדיאלוג על הרבה דברים ואפשר לעשות.

<אודי אדירי: ביקשו שניתן מחויבות, אז שנבין שאנחנו לא מדברים במילים ריקות או על מיליונים בודדים, ביקש היושב ראש ואני אומר את זה לפרוטוקול.

עבדאללה אבו מערוף: כמה יהיה היטל הפקה?

עבדאללה אבו מערוף: בגדול, כמה שקלים עכשיו וכמה בעוד חמש שנים?

<אודי אדירי: לא יהיה יותר היטל הפקה.

עבדאללה אבו מערוף: לא לכם, זה ילך - - -

<אודי אדירי: לא.

<אודי אדירי: לא יהיה יותר היטל.

עיסאווי פריג': הוא יהיה אבל תחת שם אחר.

<אודי אדירי: אני אסביר מה יהיה.

<דוד אלחיאני: עיסאוי, לא יהיה, למה אתה אומר סתם דברים?

דוד אמסלם: אני אסביר ברשותך.

דוד אמסלם: היטל הפקה, למה צריך היטל הפקה?

דוד אמסלם: בגלל שאתה לוקח אותו החוצה.

דוד אמסלם: אם העסק הוא משק סגור אז מה שנשאר נשאר בפנים, אם אחד עולה, השני יורד.

דוד אמסלם: לכן אין לזה משמעות.

דוד אמסלם: אין היטלים.

דוד אמסלם: לנושא העלייה - אנחנו הולכים להוריד את המחיר במידי בפעימה הראשונה, ובפעימה השנייה תוך שנתיים.

דוד אמסלם: מאיפה מממנים את זה פרט להיטל ההפקה שנשאר?

דוד אמסלם: מממנים את זה מהעלייה של האחרים, של אגודות המים שמשלמות 0.60 אגורות, 0.70 אגורות.

עבדאללה אבו מערוף: זה מה שאני שואל, כמה יעלה - - -

דוד אמסלם: כולם אותו הדבר.

דוד אמסלם: בסוף כולם ישלמו 1.81 שקלים.

אבשלום וילן: גם השפד"ן?

<דוד אלחיאני: מנהלים משא ומתן עכשיו?

דוד אמסלם: אבו וילן, אתה ממשיך להפריע לי וממשיך לשאול שאלות ולבלבל את האנשים.

דוד אמסלם: הסיפור של השפד"ן הוא לא נדון כרגע, הוא לא בדיון, הוא לא בחוק.

דוד אמסלם: יכול להיות שגם המים המינרליים יעלו כתוצאה מזה ויכול להיות גם הסודה בסופר, אני כרגע לא שם.

דוד אמסלם: לכן אני אומר, אל תשאל את השאלות שאני לא אוהב ובלי רשות.

עבדאללה אבו מערוף: אבל זה יעלה מ-50 מיליון ל-250 מיליון.

דוד אמסלם: שנייה, בגלל שזה לא קשור לחוק שלנו.

דוד אמסלם: השאלה לא טובה בגלל שכרגע היא מוציאה אותנו מהפוקוס של החוק עצמו.

עבדאללה אבו מערוף: אבל זה יעלה מ-50 מיליון ל-250 מיליון, נכון?

דוד אמסלם: לא, הסברתי.

<אודי אדירי: אני רוצה להסביר.

דוד אמסלם: דקה אודי, אני מסביר עוד הפעם עבדאללה.

דוד אמסלם: בתעריף הראשון אנחנו יורדים ל-1.98 שקלים.

עבדאללה אבו מערוף: לא על זה אני מדבר.

דוד אמסלם: על הבית?

עבדאללה אבו מערוף: יש 50 מיליון שקל, אתם לוקחים - - -

<אודי אדירי: אנחנו מפסיקים לקחת.

עבדאללה אבו מערוף: מה מפסיקים לקחת?

עבדאללה אבו מערוף: לאן ילך הכסף הזה, למקורות?

<אודי אדירי: לא ילך שקל למקורות.

<אודי אדירי: לא ילך שקל לקופת המדינה, לא ילך שקל למקורות.

<אודי אדירי: הכול לחקלאות.

דוד אמסלם: אני אסביר עוד הפעם אולי לא הבנתם.

עבדאללה אבו מערוף: הכול מובן.

עבדאללה אבו מערוף: עניין של אגודות זה יעלה הרבה.

עבדאללה אבו מערוף: העניין זה לפגוע בהם.

<דובי אמיתי: זה לא הולך למקורות?

עבדאללה אבו מערוף: אני מבין לאן זה הולך.

דוד אמסלם: אמיתי, אתה מבלבל בשאלה.

דוד אמסלם: עבדאללה, אני רוצה להסביר לך איך זה עובד.

דוד אמסלם: עד היום המצב היה כזה, יש שני סוגי היטלים.

דוד אמסלם: הערים משלמות היטל בגובה של 300 מיליון שקלים והחקלאים 50 מיליון.

דוד אמסלם: לאן הלך הכסף?

דוד אמסלם: הלך לאוצר, בכלל לא נשאר במשק המים.

עבדאללה אבו מערוף: זה מובן.

דוד אמסלם: אנחנו בעצם רוצים להוריד את מחירי המים.

דוד אמסלם: האוצר לא מביא כסף מהבית ומסבסד את המים.

עבדאללה אבו מערוף: לצערנו.

עבדאללה אבו מערוף: אומרים בערבית "מנזלו ועמלו שבאע".

<דובי אמיתי: מה זה אומר בעברית?

אבשלום וילן: עיסאווי, תתרגם לנו.

עיסאווי פריג': יעני, מהזנב של הבן אדם תאכיל אותו.

דוד אמסלם: כדי להוריד את מחירי המים מה עושים?

דוד אמסלם: אל"ף, מחזירים חזרה את ההיטל פנימה, ההיטל מסבסד את המחיר, אבל זה לא מספיק.

<דובי אמיתי: דרך מקורות?

<דוד אלחיאני: מנהלים משא ומתן?

<דוד אלחיאני: מה זה?

<דובי אמיתי: אני לא מבין.

דוד אמסלם: אל תפריעו לי בשאלה.

<דוד אלחיאני: אתה לא מבין?

<דוד אלחיאני: כאילו אתה עושה את עצמך טיפש?

<דוד אלחיאני: איזה מן דבר זה?

דוד אמסלם: אני לא יכול לנהל ככה דיונים.

דוד אמסלם: רבותי, אני אוציא את כולם.

דוד אמסלם: אם אתם רוצים, אוציא את כולם ואשאר רק עם הח"כים.

דוד אמסלם: אתם מתעקשים להפריע כל הזמן, מספיק.

דוד אמסלם: כדי להוריד את המחיר אנחנו עושים שתי טקטיקות.

דוד אמסלם: האחת, אין כסף חיצוני, זה דיון אחר.

דוד אמסלם: אנחנו מחזירים את הכסף שלקחו, את ה-350 מחזירים פנימה.

דוד אמסלם: גם לזה א מספיק.

דוד אמסלם: דבר שני, לוקחים מאלה שמשלמים נמוך ומסבסדים לכאורה את אלה שמשלמים גבוה.

דוד אמסלם: זה אומר שאם רוצים לעשות מחיר אחיד, איך עושים?

דוד אמסלם: זה כמו ב"עלה ורד".

דוד אמסלם: אם העסק ככה בנדנדה, אתה עושה אותו ככה.

דוד אמסלם: מה קרה?

דוד אמסלם: זה משלם יותר, זה משלם פחות, למה?

דוד אמסלם: יש פה שני עקרונות.

דוד אמסלם: אני כרגע דן בעקרון השוויוניות.

דוד אמסלם: כרגע לא דן במחיר המים האם הוא צודק או לא צודק.

דוד אמסלם: האם החקלאי יכול לשלם 1.81 ולעשות חקלאות?

דוד אמסלם: זה דיון אחר לגמרי, יכול להיות שלא אבל אנחנו לא שם.

בצלאל סמוטריץ': בשם השוויוניות תהרוג את החקלאות?

בצלאל סמוטריץ': כמו בגן, בשם השוויון נהרוג את המדינה היהודית.

דוד אמסלם: בצלאל, קודם כל עיקרון השוויון הוא עיקרון יסוד מספר אחד.

דוד אמסלם: אם אתה רוצה לדון על החקלאות, בבקשה, נעשה.

דוד אמסלם: עוד מעט נעשה את מה שאתה אומר, מס הכנסה, ביטוח לאומי, צבא, הכול.

דוד אמסלם: נעשה הכול מעורבב ונגיד בשם השוויוניות.

דוד אמסלם: קודם כל אתה מביא את השוויוניות ואחרי זה אם אתה רוצה לסבסד משהו, תסבסד את כולם, לא את מי שאתה רוצה?

דוד אמסלם: אבל בוא נמשיך.

דוד אמסלם: איך זה קורה בפועל?

דוד אמסלם: יש עשרות אגודות מים שמוכרות מים.

דוד אמסלם: מקורות מוכרת לכל מי שהן לא מוכרות.

דוד אמסלם: זאת אומרת, שמקורות מוכרת לרוב המדינה מים, מוכרת גם למושבים, גם לקיבוצים לחלקם - - -

אבשלום וילן: 20%.

אבשלום וילן: בחקלאות 20%.

<אודי אדירי: אל תבלבל אותם.

<אודי אדירי: במים השפירים, רוב המים מגיעים ממקורות, ובטח לרוב החקלאים.

אבשלום וילן: 20% אודי.

דוד אמסלם: אבו וילן, אתם כל הזמן מבלבלים בנתון שהוא לא חשוב לדיון.

דוד אמסלם: אני רק מסביר לעבדאללה ואני רוצה להתקדם כי הזמן שלנו הולך ואוזל.

דוד אמסלם: כדי לאזן, איך עושים את זה?

דוד אמסלם: הרי מקורות מוכרת לבתים, היא בעצם הספק המרכזי.

דוד אמסלם: יש להם מערכת של סליקה, שישלמו להם ודרכם אנחנו עושים את הסבסוד, מביאים את כולם לאותו מחיר.

<אודי אדירי: כפי שהסברתי, ההיטלים מתבטלים.

<אודי אדירי: איפה שיש עלות הפקה, שאלתם כמה הם משלמים היום?

<אודי אדירי: אני אגיד לכם כמה כל אחד משלם, זה מידע שהוא לא פתוח, יש כאלה שמשלמים מעט יותר, יש כאלה משלמים יותר, זה לא מידע פתוח, לא רק שהוא לא שוויוני, הוא גם לא פתוח ולא שקוף.

<אודי אדירי: המטרה שיהיה שוויוני, פתוח ושקוף.

עיסאווי פריג': למה הוא לא שקוף?

<אודי אדירי: כי היום הוא לא שקוף, לא יודעים.

<אודי אדירי: אני יכול להגיד לך מה אומרים אנשים בשטח, משלמים חצי שקל, 0.60 אגורות, לא יודעים.

<אודי אדירי: אנחנו יודעים היום, שמי שלא מפיק מים בעצמו ונאלץ לרכוש אותם משלם מחיר של 2.56 שקלים, לפי המתווה עוד אמור לעלות עד 3 שקלים.

<אודי אדירי: זה המצב הקיים היום.

<אודי אדירי: מי שמפיק בעצמו אנחנו לא יודעים כמה הוא משלם.

<אודי אדירי: אחרי תיקון החקיקה הזה כולם ישלמו 1.98 שקלים ולאחר מכן בעוד כשנתיים בין 1.54 שקלים ל-1.81 שקלים.

<אודי אדירי: זה מה שמונח בפניכם.

<אודי אדירי: אני רק אבהיר, כל אחת מאגודות המים תוכר לה עלות התפעול, יוכר לה החזר על ההון ותשואה על ההון, כל הדברים האלה יוכרו לה כפי שמוכרים אגב לעיריית או תאגיד בראשון, כפי שמוכרים לעירייה או תאגיד.

<דובי אמיתי: כמו שמוכרים למקורות?

<אודי אדירי: דובי תקשיב, אני לא בטוח שאתה רוצה כמו מקורות.

<אודי אדירי: אבל רשות המים פרסמה את התעריפים האלה - - -

דוד אמסלם: דקה.

דוד אמסלם: אמיתי אני אומר לך, בפעם הבאה אני מוציא אותך.

<דוד אלחיאני: מה אתה נותן לו לדבר בכלל?

<אודי אדירי: הם יוכרו בצורה הוגנת, הם יוכרו בהתאם לעלות התפעול וגם להחזר על ההון שהושקע.

<אודי אדירי: כל הדברים האלה יילקחו בחשבון.

<אודי אדירי: אגודות המים ימשיכו לפעול כמפיקות מים וכספקיות מים כפי שהוסבר גם על ידי היועץ המשפטי הוועדה.

<אודי אדירי: חשוב להבהיר אגב, שלא יהיו הבנות, כל הפעילויות בתחום הקולחין, גם של אגודות מים, גם בעניין תעריפים, היא לא חלק מהדיון הזה.

דוד אמסלם: תודה רבה.

אורי אריאל: המחירים לא יעלו?

דוד אמסלם: אני עוד מעט אדבר על זה.

עיסאווי פריג': תתייחס לשפד"ן.

<דוד אלחיאני: אבל זה לא הדיון.

דוד אמסלם: דוד, אני אוציא אותך, עוד מילה ואתה יוצא בחוץ.

דוד אמסלם: עיסאווי, יש לך שלוש דקות, תגיד מה שאתה רוצה.

דוד אמסלם: זכות הדיבור שלך, בבקשה.

עיסאווי פריג': אני רוצה לנצל את הזמן חברים ולדבר בשיטה אחרת.

עיסאווי פריג': אני שונא את הפוליטיקה שמנסים להכניס לתוך החוק.

עיסאווי פריג': החוק הזה הפך להיות בית"רי, פוליטי, מפא"ניק, ליכודניק וכל תיאור שאתם רוצים לקחת.

עיסאווי פריג': יש לנו מטרה, יש הסכם קואליציוני שאתם התחייבתם עליו מול השר אריה דרעי ואתם צריכים לכבד את ההסכם הקואליציוני, להוריד את תעריפי המים למשקי הבית, קרי, התעריף לצרכנים.

עיסאווי פריג': הדבר הזה נמשך ועכשיו על הדרך אתם רוצים להוריד את התעריף הזה למשקי הבית.

עיסאווי פריג': נכנס האוצר, שעבורו, הורדת תעריף מחייב אותו להכניס את היד לכיס ולכן הוא רוצה למצוא מקור תקציבי.

עיסאווי פריג': אמר את זה אודי.

עיסאווי פריג': אמר אודי במפורש.

עיסאווי פריג': אתה רוצה מקור תקציבי ולשם מקור תקציבי נכנס משרד התשתיות, השר שטייניץ ואומר, הקהל הצרכני שבוי, הם רוצים שאוריד להם את התעריף, אז על הדרך אכתיב את הרפורמה שאני חולם עליה שנים רבות והיא הרפורמה בעניין מקורות והחקלאות - שיש בה אלמנטים חיוביים שאני לא פוסל אותה, אבל לנצל את שעת הכושר ואת הקהל ואת ההתחייבות הקואליציונית של הורדת התעריפים בשביל להעביר דברים כאלה?

עיסאווי פריג': זה דבר חמור ואני לא אתן יד לזה.

עיסאווי פריג': באוצר, אודי, בישיבות של ועדות הכלכלה ובכל דיוני חוק ההסדר, יש מילת קסם שהשתמשתם בה: תחרות, תחרות, תחרות.

עיסאווי פריג': איפה מילת הקסם כאן?

עיסאווי פריג': כאן אתם מייצרים חברה פרטית ושמה מקורות ונותנים לה את כל הכוח.

עיסאווי פריג': הדבר השני, היטל הפקה שהוא מס, הוקם על פי החוק ומחויב לעבור פיקוח כנסת וועדת הכספים, כתוב בתקציב המדינה, שאתם נותנים תמיכה למקורות - שעוד לא קיבלתי תשובה על גובה התמיכה – אתם רוצים גם לעקוף את הכנסת, לעקוף את ועדת הכספים.

עיסאווי פריג': אנחנו רוצים שמקורות תגבה את הכסף, היא תטיל תשלומים - לא היטל, נקרא להם תשלומים - והיא תהיה בעל הבית ותקבע את הדברים.

עיסאווי פריג': ואנחנו כנציגי ציבור, לא תהיה לנו אמירה, לא יהיה פיקוח.

עיסאווי פריג': זה דבר חמור.

עיסאווי פריג': אתם מנצלים - - -

דוד אמסלם: עיסאווי, יש לך עוד עשר שניות.

עיסאווי פריג': אין בעיה.

עיסאווי פריג': אדוני היושב ראש, אתה בית"רי.

עיסאווי פריג': אתה אדוני עברת בקלילות על סוגיית השפד"ן וזו סוגיה קריטית.

עיסאווי פריג': אודי שהתחיל בסוף, דילג עליה בקלות.

עיסאווי פריג': מה יהיה אחרי שנתיים?

עיסאווי פריג': היום מחיר המים של השפד"ן הוא 1.10 שקלים, מה ייקרה בעוד שנתיים?

עיסאווי פריג': אתם עוברים בקלילות על הסוגיה הזאת.

<אודי אדירי: אתה רוצה שאני אענה לו?

דוד אמסלם: לא.

דוד אמסלם: חבר הכנסת עמר בר-לב בבקשה.

עמר בר-לב: מחיר המים חייב לרדת, אין כאן שאלה, ברור שאי אפשר לעשות חקלאות ב-2.50 שקלים ואי אפשר לעשות ב-3 שקלים, לכן על זה אין בכלל ויכוח.

עמר בר-לב: אני גם בעד מחיר אחיד למים.

עמר בר-לב: מאיר צור צלצל אלי וביקש ממני שאני אגיד, שאני בעד מחיר אחיד למים.

עמר בר-לב: אז אני בעד מחיר אחיד למים.

אורי אריאל: הוא לא פה?

עמר בר-לב: לא, הוא לא פה.

עמר בר-לב: וכאן אדוני היושב ראש, כאן נכנסת הדוגמה שנתת על תחבורה ציבורית.

עמר בר-לב: עלות פר נוסע שנוסע מטבריה לראש פינה היא יקרה יותר מאשר נוסע שנוסע מהרצליה לתל אביב.

עמר בר-לב: אם אנחנו רוצים לתמוך בפריפריה ואנחנו רוצים לתמוך בפריפריה, צריך לסבסד את מחיר כרטיס האוטובוס של נוסע שנוסע מטבריה לראש פינה, אבל לא ייתכן שהסבסוד יהיה על ידי זה שנוסע מהרצליה לתל אביב ישלם יותר ובהפרש הזה יוזילו את המחיר לזה מטבריה.

עמר בר-לב: לכן אני בעד מחיר מים אחיד.

עמר בר-לב: אני חושב שהאוצר, יחד עם החקלאים – החקלאים גם הציעו את זה - צריכים להוריד את מחיר המים, צריכים להכניס את היד לכיס גם החקלאים וגם האוצר אבל לא רק החקלאים, להכניס את היד לכיס ולהוריד את מחיר המים מהמחיר המדובר שהוא בלתי הגיוני.

עמר בר-לב: לגבי הצעת החוק עצמה, יש לי שתי הערות עקרוניות.

עמר בר-לב: האחת, לא מצוין כאן מחיר המים.

עמר בר-לב: ההורדה ל-1.99 שקלים ואחרי זה ל-1.85 שקלים וכן הלאה לא מופיעה בהצעת החוק, היא מסתמכת על סיכום פנימי - - -

דוד אמסלם: לא, לא, אני אסביר את הסדר.

דוד אמסלם: החוק לא מתייחס לתעריפים.

דוד אמסלם: לגבי העקרונות - - -

עמר בר-לב: דודי, הסברת את זה כבר קודם, הבנתי בפעם הראשונה.

דוד אמסלם: אז למה אתה שואל או מעלה את העניין?

עמר בר-לב: כי אנחנו עכשיו רוצים לשפר את החוק ואנחנו רוצים שהכנסת, כמו במקרים אחרים - - -

דוד אמסלם: נקבע את התעריפים?

עמר בר-לב: כן, שהכנסת תקבע את התעריפים ואם ירצו לשנות את התעריפים בעתיד כתוצאה מסיפור כזה או אחר – אני לא מדבר על הצמדה – אז יבואו לוועדת הכספים וזה ישונה.

עמר בר-לב: אני חושב שזה דבר מאוד חשוב וזה אינטרס של כל החקלאים, שהדבר ייקבע בחוק ולא בהחלטה כזאת או אחרת.

עמר בר-לב: ההערה העקרונית השנייה היא לגבי רשות המים הארצית שמופיעה כאן, שזה בעצם מקורות.

עמר בר-לב: הצעת החוק הזאת מעבירה את כל הסמכויות וכל ההחלטות וכל גביית התשלומים וכן הלאה למקורות במקום לרשות הממשלתית.

עמר בר-לב: יש רשות ממשלתית למים ומקורות עלולה להיכנס לניגוד עניינים כזה או אחר ואנחנו נמצא את עצמנו, אם לא בעוד שנתיים אז בעוד ארבע שנים או שש שנים, במחירי מים בלתי מתקבלים על הדעת כתוצאה מכל מיני פעולות.

עמר בר-לב: משפט אחרון, ההסתייגויות שאנחנו נגיש להצעת החוק הן הסתייגויות טובות לכל החקלאים, הן לא נותנות עדיפות לחקלאי אחד על פני חקלאי אחר, הן טובות ונכונות לכל החקלאים.

עמר בר-לב: משרד האוצר צריך לתת כאן את החלק שלו.

דוד אמסלם: תודה רבה.

דוד אמסלם: חבר הכנסת ברושי בבקשה.

איתן ברושי: אדוני היושב ראש, השרים, חברי החקלאים, קודם כל אני רוצה לומר מילה טובה ליושב ראש הוועדה דודי אמסלם - - -

דוד אמסלם: כבר התחלת לא טוב.

איתן ברושי: ולחבר הכנסת וקנין ולומר, שעם כל הביקורת לא היינו מוצאים יותר נאמן וטוב לדיון הזה, בוודאי כשיש לו עוזר כמו וקנין.

איתן ברושי: הדיון קשה, נתקלנו בדיון על הוותמ"לים אבל אז גם ראית יושב ראש הוועדה את ההתנהלות של האוצר מול החקלאים ויצאתם להגנתם בהתנהלות הפרועה של הוותמ"לים.

איתן ברושי: אני רוצה לומר לשר האחראי על המים והחשמל, שבחשמל אתה מעודד מקורות פרטיים.

איתן ברושי: אתם נותנים הרבה עידוד ליצירת חשמל פרטי ולא הלאמתם את הגגות ולא את הרפתות עם המתקנים ולא את המתקנים הגדולים של הטייקונים, לא הלאמתם אותם.

איתן ברושי: אתם מעודדים יצירת חשמל ולא רק חברה אחת, עם כל הביקורת על חברת חשמל.

איתן ברושי: אני מכיר את מקורות הרבה שנים, גם בימי שגרה ומלחמה, חברה רצינית, אבל שהאוצר יעודד את המונופול הזה בניגוד לכל המדיניות שלו?

איתן ברושי: חברי השרים, מי שאחראי על התקלה הגדולה ביותר במים זה ממשלות ישראל, שכמעט גרמו לאסון לאומי בייבוש המדינה.

איתן ברושי: כמעט שהיינו תלויים בארדואן באספקת המים.

איתן ברושי: המדינה היא זאת שיצרה משק סגור דמיוני כי היא לא פעלה נכון בהתפלת המים.

איתן ברושי: המדינה יצרה משבר עם הפרצופים המתקלפים בטלוויזיה.

איתן ברושי: לא החקלאים יצרו מחסור לא נכון במים.

איתן ברושי: הממשלה, כמו בהרבה דברים, לא ראתה את הנולד.

איתן ברושי: לא אנחנו אחראים למחדל הזה.

איתן ברושי: ועכשיו יש התפלה, כל הביטוי של משק סגור הוא ביטוי שצריך להפסיק להשתמש בו.

איתן ברושי: השאלה היא, משק סגור מצד אחד, הסכם שהחקלאים עשו לפני שנים, שגיאה היסטורית מצד שני, הביאו את החברות מקדש ברנע ומפתחת ניצנה לומר כאן, שאין להם יותר דקה זמן להורדת מחיר המים לחקלאות.

איתן ברושי: ומה הממשלה עושה?

איתן ברושי: היא מורידה את המים מעט מים, מאוחר מדי ובקצב אטי מדי ועוד מתפארת בזה.

איתן ברושי: אני אומר לך אדוני שר החקלאות, אני לאוצר לא מאמין מזמן.

איתן ברושי: למשל, היתה החלטה של ממשלת ישראל, עם ראש הממשלה הנוכחי, על תשתיות ביישוב הוותיק, מיליארד שקל לעשר שנים.

<אודי אדירי: על מה?

דוד אמסלם: אודי, עזוב, זה סיפור אחר, אני מכיר אותו, לא ניכנס לזה.

איתן ברושי: הוא מכיר והוא התחייב לעזור.

איתן ברושי: אני רוצה להגיד מה זה אמינות.

איתן ברושי: שירה, ראינו אותך בהצגה במעלות, איזה אמינות היתה שם.

<אודי אדירי: לא, אני חושב שהאמינות של האוצר לא מוטלת כאן בספק, אחרי כל ההסכמים שעשינו עם החקלאים במשך הרבה שנים, הורדנו לכולם, אז אמינות האוצר לא מוטלת כאן בספק.

<אודי אדירי: בכל ההסכמים שחתמנו אנחנו עומדים בהם.

דוד אמסלם: אודי אדירי.

דוד אמסלם: אודי שנייה, דקה.

<אודי אדירי: ההתנהלות שלך כלפי הפקידות המקצועית מבזה וזה לא הפעם ראשונה.

<אודי אדירי: ניתנה לזה ביטוי גם בפייסבוק, היא מבזה, היא לא סימטרית ולא הוגנת.

<אודי אדירי: היא לא מכבדת אותך.

דוד אמסלם: אודי אדירי, אני אוציא אותך.

דוד אמסלם: חבר הכנסת ברושי נמצא עכשיו בזכות הדיבור, אני מבקש לא להפריע לו.

עיסאווי פריג': תבקש שיחזור בו.

דוד אמסלם: אני אתקן את זה בסוף.

דוד אמסלם: חבר הכנסת ברושי בבקשה.

איתן ברושי: אני רוצה לומר, שאנחנו נמצאים בנקודה, שגם המערכת החקלאית מתפרקת.

איתן ברושי: האוצר הצליח בהפרד ומשול לפרק אותנו מהנכס אולי החשוב ביותר, יצירת מכנה משותף.

איתן ברושי: מה זה מחזירים אותנו למשאבים קיבוציים?

איתן ברושי: יש פה רשימה של עשרות ראשי מועצות, מחציתם מהמושבים.

איתן ברושי: מה זה מחזירים אותנו לדרום צפון?

איתן ברושי: לא כדאי לחזור לוויכוח מי הקים את המדינה, מפא"י או אלה שאמרו שנשב משתי גדות הירדן וישבו משתי גדות הירקון.

איתן ברושי: מה שאני אומר לכם – לי מותר להגיד - יש פה סכנה לאובדן השליטה על המגזר החקלאי.

איתן ברושי: יש גם מחיר המים ויש גם מחיר הכישלון של כולנו ביכולת ליצור הסכמות.

איתן ברושי: הממשלה יודעת שהסכמות הן חשובות גם בשאלות אחרות.

איתן ברושי: לכן אני מציע, לקבל את הצעתו של שר החקלאות ולומר, שאפשר להוריד את מחיר המים מחר ל-1.98 שקלים, וצריך להוריד מחר את מחיר המים לצרכן ב-14%.

איתן ברושי: השר שטייניץ, יש לזה מקור כספי, זה לא פוגע ביישום תיקון 27.

איתן ברושי: אני מבקש להצביע על זה ולאשר את זה, ביצוע בהדרגה תוך ניסיון להגיע להסכמה.

יובל שטייניץ: ההצעה הזאת לא מקובלת עלי.

איתן ברושי: למה שהיא תהיה מקובלת?

דוד אמסלם: חבר הכנסת ברושי משפט אחרון.

איתן ברושי: משפט אחרון.

איתן ברושי: המים זה אמצעי, המטרה זה החקלאות.

איתן ברושי: המים זה משאב של המדינה ונועד לאפשר חקלאות.

איתן ברושי: הוא לא נועד, חברי באוצר, שאול מרידור, המים לא נועדו למלא את קופת האוצר, המים נועדו לאפשר חקלאות.

דוד אמסלם: תודה רבה חבר הכנסת ברושי.

דוד אמסלם: אני מבקש מכל הפקידות, אני רוצה להתקדם בדיון.

דוד אמסלם: אני לא מקבל את זה שחברי כנסת יאשימו פקיד ספציפי בעניין, זה לא הוגן גם אם הוא טועה, הוא בא מזווית ממלכתית.

דוד אמסלם: לכן אני מבקש, גם אל תגיבו וזה גם לא מכבד את מי שאומר את זה.

דוד אמסלם: עזבו את זה.

עבדאללה אבו מערוף: אפשר לדבר שעות על גבי שעות בנושא אבל בקיצור, החוק הזה, המעוות מאוד והפרדוקסאלי מאוד, יש בו הרבה דברים חיוביים שזה הורדת מחירי המים לחקלאי.

עבדאללה אבו מערוף: מצד אחד זה עושה שוויון וזה טוב שעושים שוויון בחקלאות, אני בעד.

עבדאללה אבו מערוף: לא רק שזה דבר הוגן, זה הדבר הנכון שצריך לעשות, אבל מצד שני, הוא לא מתקן מה שצריך לתקן.

עבדאללה אבו מערוף: המטרה של החוק היא שתיים, לא לעשות רק שוויון בין החקלאים והמחירים יהיו אחידים, שזה טוב, אבל המטרה העיקרית של החוק היא ליישם את ההסכם הקואליציוני עם דרעי.

עבדאללה אבו מערוף: אנחנו בעד, אני בעד להוריד את מחיר המים, אבל למה האוצר לא מוסיף עוד 300 מיליון שקל?

עבדאללה אבו מערוף: יש כאן שני שרים, יש ממשלה ושיבוא דרעי ויגיד באומץ, אני רוצה עוד 300 מיליון שקל, מהאוצר, לא מהחקלאים.

עבדאללה אבו מערוף: אני בעד, זה הולך לבד וזה הולך לבד, למה לערבב בין שני הדברים ועדיין מחירי המים לא ירדו הרבה?

עבדאללה אבו מערוף: אני לא אגיד לא להורדה של מחירי המים, אפילו אם ירדו ב-1% אני אגיד כן, אני בעד.

עבדאללה אבו מערוף: למה?

עבדאללה אבו מערוף: כי מחירי המים בשמיים.

עבדאללה אבו מערוף: מקורות מוכרת לתאגידי המים ב-2.50 שקלים ועד 4 שקלים, תאגידי המים מוכרים במחיר של 8 שקלים ועד 14 שקלים.

עבדאללה אבו מערוף: אתם מבינים מה זה?

עבדאללה אבו מערוף: עכשיו רוצים לקחת את ה-300 מיליון שקל מהחקלאים.

עבדאללה אבו מערוף: אני בעד שייקחו, אבל למה לא להוסיף עוד 300 מיליון שקל מהאוצר?

עבדאללה אבו מערוף: איפה כבוד השר דרעי?

עבדאללה אבו מערוף: איך יצליח את ההסכם הקואליציוני שדיברנו עליו?

עבדאללה אבו מערוף: על זה צריך לדבר.

דוד אמסלם: תודה רבה.

דוד אמסלם: ברשותכם, אני רוצה לומר מילה לחבר הכנסת עבדאללה, הוא מלווה אותנו – את יצחק ואותי - כל השנה.

דוד אמסלם: הוא חבר פעיל בוועדה.

עיסאווי פריג': זו ועדה משותפת, הוא משתף אותך בוועדת הפנים, אבל אני בוועדת הכלכלה.

דוד אמסלם: אני מדבר עליו עכשיו.

עיסאווי פריג': אבל זו ועדה משותפת.

עבדאללה אבו מערוף: עיסאווי, התחלנו בנושא לא בוועדה המשותפת, התחלנו את זה קודם.

דוד אמסלם: התחלנו בזה לפני הוועדה המשותפת, אז באמת על כל העבודה שאתה עושה.

דוד אמסלם: חיים ילין בבקשה.

חיים ילין: אדוני היושב ראש, אני חושב שזה נכון לעבוד ולהביא חקיקה להורדת מחירי המים הביתיים למחיר אחיד.

חיים ילין: כמו שר החקלאות, אני גם חושב שאם אפשר לדון בחודש נוסף ולהגיע להסכמות ולא למלחמות זה המצב הטוב ביותר.

חיים ילין: יש לנו מספיק שכנים מסביב למדינת ישראל בשביל המלחמות.

יובל שטייניץ: בסוף זה יהיה עוד חודש למלחמות במקום לגמור את זה היום או מחר.

חיים ילין: אני לא יודע איך הולכת להיות הפרוצדורה.

חיים ילין: לי יש הסתייגויות, מתי אתה מקריא את החוק ומתי אנחנו מצביעים על ההסתייגויות?

דוד אמסלם: ברגע שאני אתחיל את ההקראה אז יהיו הסתייגויות.

חיים ילין: אני מבקש להסתכל לא בצורה פוליטית על הדברים אלא בצורה מאוד עניינית.

חיים ילין: נאמרו הרבה דברים ויכול להיות שחלק מהדברים הם נכונים וחלק הם ספין וחלק הטעיה של אנשים.

חיים ילין: התפיסה שלי אומרת דבר כזה, אי לכך שהפקידות אומרת שמפעלי הפקת המים לא הביאו את הנתונים כמו שצריך ואין שקיפות, ואי לכך שהנתונים לא ברורים עד הסוף כולל האקסל שקיבלנו במערכת הסגורה, ואי לכך שיש סוגיות משפטיות על הרמה של אותם מפיקי מים, אז יש כאן הסתייגות בסיסית אבל היא במהות של החקיקה.

חיים ילין: אם כל מפיק מים יוכל למכור מרצון את ההפקה שלו, את כל ההשקעה שלו ויהיה קונה מרצון, אנחנו נראה את האמת האמתית של כל המערכת.

חיים ילין: למה?

חיים ילין: אם באמת יש רווח כמו שאומר כבוד היושב ראש, של מיליוני שקלים ויש פה עושק ציבורי לחקלאים, אז הם לא ימכרו את זה כי יש רווח מאוד גדול.

חיים ילין: אבל אם בעצם הנתונים שלהם נכונים ו-60 אגורות או 70 אגורות כמו שנאמר פה, אז ישר וימכרו את זה, יגידו, אני מעדיף למכור ב-1.54, הרבה יותר זול לי.

חיים ילין: דבר שני, היסטורית, אי אפשר לבוא בטענות למפיקים הפרטיים כי הם אלה שהצילו את הקופה של האוצר כי אף אחד לא העז - - -

דוד אמסלם: חיים, עברת את שלוש הדקות, קח עוד חצי דקה.

חיים ילין: אני לא מדבר פוליטית.

חיים ילין: המדינה לאורך השנים, לא מפא"י ולא ליכוד, לא שמה שם צינור ואמרה להם תסתדרו עם מה שיש.

חיים ילין: חבר'ה, בהיסטוריה יצאנו למלחמת ההתשה לפני מלחמת ששת הימים בגלל מקורות המים בצפון, אף אחד לא זוכר בכלל את הדבר הזה.

חיים ילין: בלי זה לא היה צפון, לא היה מים, לא היתה התיישבות.

חיים ילין: אותו הדבר בנגב.

דוד אמסלם: חיים, שני משפטים אחרונים.

חיים ילין: לכן אני אומר, צריך להיות מצב של קונה מרצון, מוכר מרצון.

חיים ילין: דבר שני זה הפיצוי – הפיצוי חייב להיות פר דונם.

חיים ילין: יש 100 אלף דונם תעשייה בצפון שלא יכולה לשאת במחירי המים אם היא צריכה לעשות שינוי ייעוד.

חיים ילין: המשמעות היא, שהתעשייה החקלאית תקרוס.

דוד אמסלם: תודה.

דוד אמסלם: אתה מדבר כבר ארבע דקות.

חיים ילין: מי שחושב שיהיו מים ב-1.54 ויהיה שפד"ן ב-0.8, כולנו יודעים שבסופו של דבר זה לא יהיה – מרידור יודע את זה, אודי אדירי יודע את זה ולכן בואו נפתח הכול, נפתח חוקים.

דוד אמסלם: חיים תודה, אתה מדבר כבר ארבע דקות וחצי, דקה וחצי יותר מכולם.

דוד אמסלם: תודה רבה.

חיים ילין: זו הפריווילגיה שלך, שאתה יכול לדבר שעה ואנחנו שלוש דקות.

חיים ילין: לא הפרעתי לך אפילו פעם אחת.

דוד אמסלם: תודה רבה, באמת תודה רבה, אני מודה לך על זה שלא הפרעת לי.

אורי אריאל: מה עם מי השפד"ן?

דוד אמסלם: דקה, אנחנו עוד לא שם.

דוד אמסלם: תודה רבה.

דוד אמסלם: חבר הכנסת חמד עמאר בבקשה.

חמד עמאר: בוקר טוב לכולם.

חמד עמאר: אני חבר קואליציה ומפריע לי ששני שרים מגיעים לכאן וכל אחד מהם מציג לנו עמדה אחרת.

חמד עמאר: כאן כחברי קואליציה אנחנו צריכים לבוא ולהתלבט, ישבנו בוועדה, דנו בנושא, אז לשמוע את שני השרים ולהתבלט כאן, זה מאוד קשה לנו.

חמד עמאר: לכן הייתי מציע, שהדברים האלה ילובנו לפני ההגעה לוועדה על מנת שנוכל להגיע להצבעה מוסכמת על כולם.

דוד אמסלם: צודק.

יובל שטייניץ: הצעת החוק היא ממשלתית.

דוד אמסלם: נכון.

חמד עמאר: דבר שני שאני רוצה להגיד, כולנו בעד הורדת מחירי המים ואנחנו רוצים להוריד את המחירים, חשוב להוריד את מחיר המים לחקלאות.

חמד עמאר: לפני שנכנסתי לכאן הרמתי כמה טלפונים לחקלאים שאני מכיר.

חמד עמאר: תאמינו לי, כולם דיברו אתי על מחיר גבוה יותר מ-2.58 שקלים, מה שנאמר כאן.

חמד עמאר: לא חקלאי אחד, לא שניים ולא שלושה.

חמד עמאר: כאן, שלא קיבלנו שום נתון, לא מהאוצר וגם לא מהחבר'ה שבאים לייצג את הצד השני על 0.80 אגורות, על 1 שקל, על 0.50 אגורות, לא ראיתי שום מסמך שמעיד שכאן מוכרים את המים ב-0.80 אגורות ושם מוכרים את המים קרוב ל-3 שקלים.

דוד אמסלם: לא הבנתי, אתה מערער על הנתונים שאני אומר?

חמד עמאר: לא.

חמד עמאר: אני אומר, לא קיבלנו נתונים, גם האוצר אמר שאין לו נתונים מדויקים.

דוד אמסלם: בסדר, לא חשוב.

חמד עמאר: לא קיבלנו, אנחנו לא קיבלנו.

דוד אמסלם: טוב.

חמד עמאר: אם היית נותן את הנתונים המדויקים, אנחנו לא קיבלנו אותם.

דוד אמסלם: בסדר.

חמד עמאר: אני גם מברך על הורדת מחירי המים למשקי המים.

חמד עמאר: הדבר העיקרי בשבילי כאן, אם חברי הכנסת נכנסים לחוק המים ורוצים לשנות, אז חייבים להחזיר את הפיקוח לכנסת.

חמד עמאר: אנחנו צריכים לפקח.

חמד עמאר: אני לא בא להחליף את רשות המים, אני גם לא רוצה להחליף את משרד התשתיות, אני רוצה שזה יגיע אלי.

דוד אמסלם: זה דיון אחר.

חמד עמאר: אני אומר שוב, אנחנו לא רוצים להחליף את רשות המים, אני לא רוצה להחליף את שר התשתיות, שהוא האחראי על המים.

חמד עמאר: אני רוצה, אחרי שקובעים את מחיר המים, שרשות המים תבוא לכאן, שאנחנו חברי הכנסת בוועדת הכספים או בוועדה שנחליט, שתקבע את מחיר המים ותאשר את מחיר המים.

חמד עמאר: הדופק שלנו חברי הכנסת שקשורים לציבור הוא חשוב מאוד יותר מכל פקיד שיושב במשרדי הממשלה ומחליט.

חמד עמאר: תודה רבה.

חמד עמאר: כשאנחנו רוצים לחוקק חוק, אנחנו צריכים לחוקק טוב ולצאת עם ההחלטה טובה.

חמד עמאר: ישבתם שמונה חודשים, אני סומך על חבר הכנסת וקנין, כל דבר שקשור לאחריות אני פונה ושואל אותו כי אני יודע שהוא מחובר לזה מאוד חזק ואני סומך על דעתו.

דוד אמסלם: תודה רבה.

דוד אמסלם: חבר הכנסת בצלאל סמוטריץ בבקשה.

בצלאל סמוטריץ': תודה רבה אדוני יושב הראש.

בצלאל סמוטריץ': קודם כל אני רוצה לברך מאוד, גם אותך אדוני וגם את חבר הכנסת וקנין, אין לי ספק שעשיתם עבודה קשה ונהדרת לטובת העניין.

בצלאל סמוטריץ': אני מרגיש לא כל כך בנוח כי לא הייתי שותף כל החודשים הארוכים האלה בתוך הדיונים.

דוד אמסלם: היו לך עיסוקים אחרים.

בצלאל סמוטריץ': לא יודע, לא הייתי מודע לזה, עבר לי מתחת לרדאר.

דוד אמסלם: לא פחות חשובים.

בצלאל סמוטריץ': על גבי זה אני רוצה לומר כך, אין ספק שצריך להוריד את מחירי המים גם לצריכה הביתית וגם לצריכה החקלאית, אני רק אומר לאוצר, אל תמחאו לעצמכם כפיים על הסיפור הזה של המשק הביתי כי לא היה לכם אומץ להתעסק עם המקומות הבעייתיים מול ועדי העובדים של מקורות, ביעילות שלהם, דובר על זה כבר לפנינו, הלכתם למקומות המאוד קלים, קיבלתם את ה-14%, כולם מחאו כפיים, מחירי המים במדינת ישראל מטורפים, אפשר וצריך לעשות הרבה יותר כדי להוריד אותם.

בצלאל סמוטריץ': ביחס לחקלאות יש מחלוקת עניינית לשם שמיים, מחלוקת מקצועית ביניכם לבין שר החקלאות, שהרי לא פחות מכם רוצה להוריד את מחירי המים לחקלאות.

בצלאל סמוטריץ': אין ויכוח על זה שאי אפשר לגדל חקלאות ב-2.54.

בצלאל סמוטריץ': אין ויכוח על זה שחוסר השוויון בין מה שקורה בערבה למה שקורה בצפון הוא בלתי נסבל.

בצלאל סמוטריץ': יש ויכוח על איך עושים את זה, איך עושים את זה בצורה נכונה ומקצועית.

בצלאל סמוטריץ': אני קודם כל רוצה לדבר על התהליך.

בצלאל סמוטריץ': בעיני לא יכול להיות מצב שבו מובילים תהליך כזה מעל הראש של שר החקלאות, עם כל הכבוד לשר האנרגיה והמים.

בצלאל סמוטריץ': אני אומר לך אורי, באמת, כחבר, אני במקומך הייתי מניח את המפתחות על השולחן, הולך לראש הממשלה.

בצלאל סמוטריץ': לא היו עושים את זה לאף שר בממשלת ישראל אדוני השר.

בצלאל סמוטריץ': אם לכחלון מישהו היה מעז לעשות איזה רפורמה בתכנון ובנייה, ברשות מקרקעי ישראל, משהו שנוגע לתחום שלו בלי שזה עובר אותו, הוא היה מפיל ממשלה על הדבר הזה.

דוד אמסלם: אז מה אתה מציע לו, לפרוש?

בצלאל סמוטריץ': קודם כל אני מציע לך דודי, להיות גם הגון אבל בעיקר - - -

דוד אמסלם: אני לא הגון?

בצלאל סמוטריץ': רגע, אל תסיק לי מסקנות עכשיו.

בצלאל סמוטריץ': אני קורא לך לנהוג על פי השכל הישר ועל פי הנורמות הפוליטיות והחבריות המתבקשות.

בצלאל סמוטריץ': עומד שר החקלאות ואומר לך לדעתי המתווה הזה רע ואומר את זה כי הוא איש מקצוע, הוא מתעסק בעניין.

בצלאל סמוטריץ': שאלת מי מייצג את החקלאים?

בצלאל סמוטריץ': בסוף שר החקלאות מייצג את החקלאים.

<דוד אלחיאני: לא.

בצלאל סמוטריץ': אל תגיד לי לא.

<דוד אלחיאני: לא.

בצלאל סמוטריץ': אל תגיד לי לא.

בצלאל סמוטריץ': מי אתה, אתה מייצג אותם?

בצלאל סמוטריץ': מי אתה בכלל?

בצלאל סמוטריץ': החקלאים ביניהם רבים כל היום אבל בסוף יש את שר החקלאות לו יש את הסמכות ממשלת ישראל לטפל בזה.

בצלאל סמוטריץ': לכן אני חושב, שאם הוא מבקש את הבקשה הכי טריוויאלית, חכה חודש, אומר לך נגיע להבנות ביחד, לא נגיע תביא את החוק שלך.

דוד אמסלם: טוב.

בצלאל סמוטריץ': לגופו של עניין.

בצלאל סמוטריץ': שני דברים לגופו של עניין.

בצלאל סמוטריץ': אחד, כולם רוצים שוויון, זו סיסמה הכי פופוליסטית בעולם.

דוד אמסלם: לא בטוח.

בצלאל סמוטריץ': כל משפטן מתחיל יודע, ששוויון זה שוויון רלוונטי, זה לא שוויון פלקטי, זה יחס שווה לשווים.

בצלאל סמוטריץ': שוויון זה שעלות המים להפקת איקס כמות של תוצרת חקלאית תהיה שווה.

בצלאל סמוטריץ': אתה לא יכול להשוות משהו שצורך קוב לדונם למשהו אחר שצריך 5 קוב לדונם.

בצלאל סמוטריץ': לכן כשאתה רוצה לייצר שוויון - - -

עמר בר-לב: אלא אם כן אתה רוצה לחסל את - - -

דוד אמסלם: דקה.

דוד אמסלם: אז מה שאתה מציע בעצם, שכל הפירות והירקות יהיו באותו מחיר.

בצלאל סמוטריץ': לא.

דוד אמסלם: כי הכול זה שוויון.

בצלאל סמוטריץ': זה מה שאתה רוצה.

בצלאל סמוטריץ': אין שוויון במחירי הקרקע במדינת ישראל, אין שוויון - - -

דוד אמסלם: אז אתה לא רוצה שיהיה שוויון?

דוד אמסלם: אני רוצה להבין.

חיים ילין: נחלה בדרום זה 80 דונם, בצפון זה 30 דונם, אין שוויון לא יעזור כלום.

בצלאל סמוטריץ': אם רוצים להגיע לתוצאה טובה צריך לא צריך להיות שטחי.

דוד אמסלם: אה, אנחנו השטחיים.

בצלאל סמוטריץ': שוויון אומר, כשרוצים להשיג שוויון תוצאתי, צריך לשים על השולחן את כל המשתנים במשוואה.

בצלאל סמוטריץ': אם חקלאי הערבה צריכים לשלם הובלה במחירים מטורפים, זה צריך לבוא לידי ביטוי.

בצלאל סמוטריץ': אם הם צריכים לשלם - - -

דוד אמסלם: במחירי המים?

בצלאל סמוטריץ': ודאי.

דוד אמסלם: הבנתי.

דוד אמסלם: והריסוס גם במחירי המים?

דוד אמסלם: והפלסטיק של החממה גם במחירי המים?

בצלאל סמוטריץ': דודי, אתה היושב ראש אתה מדבר שעה, יש לי שלוש דקות אתה גם מפריע לי?

בצלאל סמוטריץ': זה שאנחנו חלוקים זה לא סוד, אנחנו חלוקים, תן לי לומר את דעתי פה.

בצלאל סמוטריץ': בסוף מדינת ישראל צריכה לאפשר שוויון הזדמנויות לכלל החקלאים בכלל אזורי מדינת ישראל.

בצלאל סמוטריץ': שוויון הזדמנויות אמור לקחת בחשבון את כלל המרכיבים והמשתנים שקשורים בלגדל תוצרת חקלאית במדינת ישראל, ולא דומה אזור כזה לאזור כזה, לא מבחינת תצרוכת המים שלו, לא מבחינת ההוצאות הנלוות האחרות שיש לו ומישהו בסוף צריך לתכלל את כל הסיפור הזה.

בצלאל סמוטריץ': זה לא חוכמה עכשיו לקחת רק את המים, להסתכל רק על מחירי המים.

בצלאל סמוטריץ': שוויון זה שוויון פלקטי פופוליסטי, הוא לא עומד בשום מבחן, לא משפטי ולא הגיוני של המושג שוויון התוצאתי הרלוונטי במדינת ישראל.

בצלאל סמוטריץ': אז אל תדברו על שוויון, זה פופוליזם.

בצלאל סמוטריץ': דבר אחרון ביחס לפיקוח הכנסת.

בצלאל סמוטריץ': אני יודע שכבר עשר שנים מחירי המים גם לצרכנים הביתיים וגם לחקלאות לא מפוקחים על ידי הכנסת.

בצלאל סמוטריץ': אמר דודי נכון, אנחנו עושים פה תיקון היסטורי.

בצלאל סמוטריץ': חלק מהתיקון ההיסטורי, אי אפשר לבכות על זה שלכנסת אין כלי פיקוח ואנחנו יושבים וטוחנים מים ואז יש אינפלציית חקיקה כי אין לנו מה לעשות עם הפיקוח אז אנחנו רוצים לחוקק ולקבל כותרות בעיתונים.

בצלאל סמוטריץ': כשמגיעה סוגיה כזאת לפתחנו, אני הולך להגיש הסתייגות, להערכתי יהיה לה רוב.

בצלאל סמוטריץ': מחירי המים לכל הצרכנים, גם הביתיים, יהיו בפיקוח ועדת הכספים של הכנסת.

בצלאל סמוטריץ': אין דבר כזה בשום תחום אחר, זה לא קשור לפוליטיקה.

בצלאל סמוטריץ': אחרי החוק הזה כל שינוי יקבל אישור של הכנסת.

דוד אמסלם: הבנתי.

דוד אמסלם: רבותי, אני רוצה להגיד משהו לקואליציה.

דוד אמסלם: מדובר בהצעת חוק ממשלתית.

בצלאל סמוטריץ': אפשר להגיש הסתייגות גם להצעת חוק ממשלתית.

דוד אמסלם: הייתי בוועדת החוקה, אצל יושב ראש המפלגה שלכם, כשרציתי להגיש הסתייגות הוא אמר לי, דודי, אצלנו בקואליציה לא מגישים הסתייגות והוא צודק.

דוד אמסלם: מבחינתי, האופוזיציה מגישה הסתייגויות.

דוד אמסלם: אם אתה רוצה, דבר אתי.

דוד אמסלם: אתה רוצה להגיש הסתייגות?

דוד אמסלם: תגיש.

בצלאל סמוטריץ': האופוזיציה תגיש.

דוד אמסלם: שמעת מה אמרתי?

דוד אמסלם: בצלאל, אנחנו מכירים את הטריקים.

דוד אמסלם: אני אומר לך מה הכללים שלי.

דוד אמסלם: אני לא מצפה מאדם שנמצא בקואליציה שיגיש הסתייגויות על הצעות חוק ממשלתיות, שהשרים שלו אישרו אותן.

בצלאל סמוטריץ': השר שלי לא אישר אותה.

דוד אמסלם: היושב שלך אישר אותה.

בצלאל סמוטריץ': השר שלי לא אישר.

בצלאל סמוטריץ': מה מפריע?

בצלאל סמוטריץ': תגיעו להבנות.

דוד אמסלם: בצלאל, אני מבין שלפעמים אתה לוקח לעצמך חירויות שלדעתי הן חורגות מהכללים.

דוד אמסלם: אני מבין שאתה חושב שמותר לך.

בצלאל סמוטריץ': אני הצבעתי חודשיים נגד הממשלה?

בצלאל סמוטריץ': אתה הצבעת חודשיים נגד הממשלה.

בצלאל סמוטריץ': אתה עשית דין לעצמך והצבעת נגד.

בצלאל סמוטריץ': למה אתה מתנגד שיהיה פיקוח של הכנסת, פיקוח פרלמנטרי?

דוד אמסלם: אני לא רוצה להיכנס לנושא הזה.

דוד אמסלם: אני מסביר, פה מדובר בהצעת חוק ממשלתית - - -

בצלאל סמוטריץ': למה אתה מתנגד שיהיה פיקוח פרלמנטרי של הכנסת?

דוד אמסלם: אני מדבר על העיקרון, אני מצפה שכל מרכיבי הקואליציה בהצעת חוק ממשלתית, גם אם הם לא מסכימים אתה.

בצלאל סמוטריץ': אבל מותר לי להגיש הסתייגות.

דוד אמסלם: דקה.

בצלאל סמוטריץ': המשמעת הקואליציונית עקרונית לא אוסרת עלי להגיש הסתייגות.

בצלאל סמוטריץ': מעולם לא שמעתי טיעון כזה.

דוד אמסלם: אתה חבר כנסת, מותר לך להצביע גם נגד.

בצלאל סמוטריץ': לא.

דוד אמסלם: אתה מרשה לעצמך לעשות דברים שלא מקובלים בכללי המשחק שלי.

דוד אמסלם: אבל בסדר, אני לא אומר לך לא.

בצלאל סמוטריץ': ללכת על הראש של שר החקלאות, זה בסדר.

דוד אמסלם: אדוני, יש הצעת חוק ממשלתית.

דוד אמסלם: יש ממשלה, אני לא נכנס כרגע איזה שר מצביע נגד ובעד אז אל תטיף לי מוסר על הנושא הזה.

בצלאל סמוטריץ': היו סיכומים.

אורי אריאל: די, תירגעו.

דוד אמסלם: אתה יכול לצאת.

דוד אמסלם: חברת הכנסת נורית קורן בבקשה.

נורית קורן: אחרי דיון סוער כזה - - -

אורי אריאל: זה נקרא סוער?

נורית קורן: הדיון בנושא המים הוא דיון מאוד חשוב, לצריכה הביתית ברור שצריך להוריד את המחיר.

נורית קורן: דיברתי עם השר יובל שטייניץ וגם אתך יושב ראש הוועדה, אני חושבת שאם אנחנו מתקנים עכשיו אז אפשר גם להגדיל את מכסות המים, במקום 3.5 קוב להגדיל ל-5 קוב לצריכה ביתית כדי שהצרכנים ישלמו פחות, על החלק הביתי שהצרכנים ישלמו פחות כסף, וגם צריך לחשוב על המע"מ.

נורית קורן: לגבי המים לחקלאות, אני רגועה מאחר וחבר הכנסת איציק וקנין שותף כי אתה מכיר את הנושא לפני ולפנים, אתה בעצמך חקלאי ומכיר את הסוגיות השונות.

נורית קורן: אני מאמינה שנעשתה עבודה טובה, אנחנו צריכים לשמור על החקלאות, אסור לנו להיות במצב שהחקלאות לא תמשיך לשגשג, מה שקורה כרגע, קשה מאוד לחקלאים, ראינו את ההפגנה שהם עשו, אנחנו צריכים לשמור עליהם.

נורית קורן: אני לא רוצה מצב שנתחיל לייבא פירות וירקות מחו"ל ואפילו מעזה, אנחנו לא יודעים באיזה מים משקים.

נורית קורן: אנחנו צריכים לקחת בחשבון את כל הדברים האלה וגם את בריאות הציבור בנושא הזה.

רועי פולקמן: החלק היחיד שמפריע לי בדיון, שאנחנו מנסים לייצר את השיח על החקלאות דרום מול צפון, מפא"י מול הליכודניקים.

רועי פולקמן: החקלאות היא מימוש הציונות מבחינתי ולא משנה אם זה בכפר יובל או בעמק המעיינות או בפתחת רפיח או בערבה, חקלאות היא חקלאות, היא חשובה, עושים את זה מושבניקים, עושים את זה קיבוצניקים ועושים את זה ביתרים ועושים את זה קיבוץ דתי, השומר הצעיר ועושים את זה כולם.

רועי פולקמן: הציונות מתבטאת באופן הכי מזוקק, בעוטף עזה לחיים.

רועי פולקמן: לכן אני לא חושב שהדיון הוא מי גנב משהו ממישהו, את החקלאות עושים מלח הארץ כולם.

רועי פולקמן: דבר שני, אני אומר משהו על הרפורמה, זאת רפורמה 80:20 קלאסית, 80% מרוויחים, 20% נפגעים.

רועי פולקמן: ה-20% שנפגעים, בדרך כלל מה שקורה מולנו חברי הכנסת והפוליטיקאים בכלל, שרוב הכוח הפוליטי מגיע מהנפגעים וזה טבעי בשיח הציבורי כי הנפגעים כועסים.

רועי פולקמן: ברור שאם שילמתי 60 אגורות ומחר אני צריך לייבש מטע כי אני לא מקבל מים במחיר של 60 אגורות, זה אירוע כואב.

רועי פולקמן: אבל אני רוצה לומר, אל"ף, שהרוב מרוויחים ושוחחתי לא מעט עם חבר הכנסת וקנין ועם הצוות המקצועי על הנושא הזה כדי להיכנס לפרטי פרטים.

רועי פולקמן: לכן, נחה דעתי ש-80% מרוויחים.

רועי פולקמן: שנית, לגבי המופסדים.

רועי פולקמן: הגישה היא סיוע לנצרך ולא למצרך.

רועי פולקמן: כלומר, צריך לסייע לחקלאים אבל לא דרך סבסוד עקיף במחירים ובייבוא זה היה בערך 1.5 מיליארד שקל מס עודף על הציבור.

רועי פולקמן: כלומר, הציבור שילם על עגבנייה 15 שקלים במקום 6 שקלים.

רועי פולקמן: נכון שנפגעו גם חקלאים, אבל המס העודף הזה נגבה מהציבור.

רועי פולקמן: אז גם את זה חשבנו שצריך לתקן בתוך יוקר המחיה.

רועי פולקמן: גם פה לא סביר שיהיה מס עקיף על חקלאים אחרים או על סבסוד צולב של צרכנים בגלל שיש חקלאות שמשלמת מחיר לא ריאלי על המים.

רועי פולקמן: זה שצריך לסייע לחקלאים שנפגעים, התשובה היא כן ואני קורא לחברי מההתיישבות ולנציגי ארגוני החקלאים ולנציגי ההתיישבות, זה הזמן, יש אוזן קשבת במשרדי החקלאות, במשרדי האוצר, לטפל עכשיו בחקלאות, למצוא את הסיוע, איך עושים התאמות של הגידולים, איך משקיעים כדי שיהיה פריון גבוה יותר וטכנולוגיה גבוהה יותר, כדי שהתוצרת תהיה יעילה יותר.

איתן ברושי: אתה מאמין במה שאתה אומר?

איתן ברושי: אין שקל אחד ממנהלת ההשקעות.

רועי פולקמן: יש כאן נכונות ואפשרות לסייע, זה הזמן לעשות את זה, זה או הכול או כלום.

רועי פולקמן: התיקון הזה מתבקש והוא יהיה צודק.

רועי פולקמן: סיפור הפיקוח – ידידי בצלאל, חלק גדול מהעיוותים קורה כשהכנסת לא עושה פיקוח.

רועי פולקמן: כשהכנסת נכנסת לרמת המחירים, ראינו את זה בהטבות במס, זה הופך לפוליטי.

חמד עמאר: אנחנו מייצגים את הציבור.

טלב אבו עראר: כבוד היושב ראש, כבוד השרים, אני בעד תעריף מים אחיד, כמו שציין חברי עמר, אני רק פונה בשאלה לשר החקלאות, שר הבדואים, השר למגזר הבדואי בדרום.

טלב אבו עראר: איך יכול להיות שאנחנו נמשיך להרגיש שאנחנו חיים במדינה אחרת?

טלב אבו עראר: למה תעריף המים בשתי המועצות האזוריות בנגב, אלקסום ונוה מדבר, קוב עולה שם 5 שקלים?

טלב אבו עראר: 5 שקלים, לא 1.80 ולא 2.50 שקלים.

דוד אמסלם: לחקלאות או לבית?

טלב אבו עראר: לבתים.

דוד אמסלם: אז זה זול כי לבית אני משלם 7.5 שקלים.

דוד אמסלם: סליחה 8.3 שקלים כולל גם את הביוב.

טלב אבו עראר: אני מזמין אותך לביקור שם.

דוד אמסלם: הבטחתי לך שנבוא.

אורי אריאל: היינו צריכים להיות אתמול, בגלל האופוזיציה שהחזיקה אותו כל הלילה לא הגענו.

טלב אבו עראר: ביישובים הבלתי מוכרים שיש שם נקודות מים, למה מדיניות המים היא לא לתת מים לתושבים שם?

טלב אבו עראר: במדינה דמוקרטית אין מים, אבל מה, שמים נקודות במרחק של כמה קילומטר - - -

בצלאל סמוטריץ': כל אחד רץ על איזה פיסטין, הוא רוצה שיביאו לו מים.

טלב אבו עראר: צריך לדאוג למים לאנשים וגם כמה שיותר להפחית מתעריפי המים גם בחקלאות וגם לצריכה ביתית, לתושבי הדרום בפרט, יהודים ובדואים כי עדיין הדרום מרגיש שהוא מנותק מהמדינה, מצבו על הפנים.

טלב אבו עראר: כמו ששר החקלאות דואג ליישובים אחרים, שידאג לנגב, שידאג לבדואים.

דוד אמסלם: תודה רבה.

דוד אמסלם: חבר הכנסת יואב בן-צור בבקשה.

אורי אריאל: אני יכול לענות לו?

דוד אמסלם: לא, פה לא עונים.

יואב בן צור: אני חושב שהדבר החשוב בסופו של הליך בנקודה הזאת, הורדת מחירי המים לצרכנים.

יואב בן צור: הקטע של החקלאות חשוב והחקלאות חשובה מאוד למדינת ישראל אבל אנחנו מכוונים מאוד לצרכן שצורך מים יום יום והורדת התעריפים בהסכם קואליציוני עם סיעת ש"ס ופעילותו של השר דרעי, אני חושב שזה הדבר החשוב ביותר וזו הבשורה שבאה מהחוק הזה.

יואב בן צור: תודה.

דוד אמסלם: תודה רבה.

דוד אמסלם: חבר הכנסת אכרם חסון בבקשה.

אכרם חסון: אני מברך על החוק אדוני היושב ראש, אבל אני רוצה להזכיר לכבודך וגם לכבוד שר החקלאות, אני אולי מבין חברי הכנסת הבודדים שהלך לשטח ובדק את מחירי המים בכמה היישובים ועשיתי השוואות.

אכרם חסון: לדוגמה, ברמת הגולן שלחתי מכתב לשר החקלאות, אנשי רמת הגולן, בעיקר הדרוזים, משלמים 1.5 שקלים יותר לקוב יותר מכל יישוב אחר ברמת הגולן.

אכרם חסון: אמרו לי שיש שם מתווך שנקרא "מי גולן".

אכרם חסון: אני לא יודע אם אנשי רמת הגולן מקבלים סיוע, אולי ממשרד החקלאות אני חושב שכמעט ולא מקבלים, לא סובסידיה ולא עזרה ובשלוש השנים האחרונות גם הפסידו כספים וראינו שלא משתלם להם לגדל תפוחים כי הם לא מקבלים סיוע.

אכרם חסון: מצד שניעשינו בדיקה בכפר חורפיש, בבקיעין ובעוד כמה יישובים, ראינו שמי ששייך לתאגיד מים מסוים משלם יותר מאחר ששייך לתאגיד אחר.

אכרם חסון: כל אחד עושה כל העולה על רוחו.

אכרם חסון: ראינו שמחירי המים במקומות מסוימים עלו 100%, במקומות אחרים 200% ובמקומות אחרים 300%.

אכרם חסון: אז הגיע הזמן שיהיה מחיר אחיד ובעיקר לתמוך בסוציואקונומי הנמוך, לחקלאים שיושבים במקומות שבהם אין פרנסה ואנחנו חייבים לקדם את החקלאות ולפתח אותה כי היא מקור פרנסה רציני אז צריך לבוא לקראתם ולתמוך בהם, לא רק בנושא המים אלא גם בדברים אחרים וחשובים מאוד.

אכרם חסון: אני מקווה שהצעד הזה הוא צעד חיוני מאוד ותקוותי שהצעד השני יהיה ביטול תאגידי המים שעושקים את האזרחים במדינת ישראל וגורמים נזק אדיר.

אכרם חסון: אולי נעשה משק מים סגור לכל יישוב ואז ראש המועצה או ראש העיר יחליט בענייני התושבים ולא אחרים שיעשקו אותם על חשבון הציבור העני.

דוד אמסלם: לפני שאני עוברים להקראה, אני רוצה להעביר את רשות הדיבור ליצחק וקנין.

דוד אמסלם: בבקשה.

יצחק וקנין: חברים, שמעתי כאן הרבה דברים פה, אני חייב לשים את הדברים על השולחן בצורה החמורה ביותר.

יצחק וקנין: מאז שמונה חודשים אנחנו מנהלים ישיבות, לא פסחנו על שר החקלאות, לכל הישיבות הוא הוזמן, הוא והמנכ"ל שלו.

יצחק וקנין: אני לא רוצה לפגוע באף אחד, אבל רבותי, הוצג בפנינו מתווה שאם אני שם אותו על השולחן, היית קם ובורח מיד.

יצחק וקנין: כחקלאי אני אומר לך, המתווה שהונח בפני הוא לא מתווה.

יצחק וקנין: אני מצפה, שאותו משרד שאני עושה את העבודה שלו והיה צריך להופיע ברוב הישיבות, לא מופיע לישיבות.

יצחק וקנין: אז אי אפשר לבוא בדקה ה-99, היום - - -

אורי אריאל: אתה יודע את התשובה, אתה יודע שהאוצר - - -

יצחק וקנין: אדוני, זה לא תשובה.

יצחק וקנין: אז לא היית מופיע בכלל.

יצחק וקנין: אדוני, אני לא הפרעתי לך.

יצחק וקנין: אדוני, אני גם מוחה על הפגיעה במשרד האוצר ולהגיד לפקידי האוצר שקרנים ורמאים, זה שיח שלא קיים, בוא נשמור על הכבוד של כל אחד מאתנו פה.

יצחק וקנין: אני רוצה לומר לחברים את האמת בפנים, יש פה בעיה אחת, תשימו אותה על השולחן, עמק המעיינות.

יצחק וקנין: אני מציע לעמק המעיינות, למפיקים הפרטיים ולעמק החולה, אל תפתחו את הדבר הזה כי אם אני פותח את זה על השולחן, אתם תצטרכו להחזיר כסף אחורה.

יצחק וקנין: אני אומר את זה באחריות מלאה.

יצחק וקנין: אני אגיד לכם למה אני אומר את זה.

יצחק וקנין: חברים, עד לפני כמה שנים, חקלאי במושב באותה מועצה, לא מקורות, אל תתלבשו על מקורות, אבל מי שנכנס לעומק, אני יכול להגיד לכם את כל הפרמטרים, כמה עולה עלות הפקת מים של אותם מפיקים פרטיים, של אותו תאגיד, כמה העלות.

יצחק וקנין: הוא מכר את זה למושבניק במחיר של 1.90 לפני כמה שנים והקיבוצניק קנה אותו במחיר של 0.90 אגורות.

יצחק וקנין: חברים, איך אפשר לעשות דבר כזה?

יצחק וקנין: על מי אתם רוצים לעבוד?

יצחק וקנין: אל תתנו לי לפתוח את מה שאני יודע, זה לא לטובתכם, אני אומר לכם.

יצחק וקנין: בכמה מדובר?

יצחק וקנין: אם מי הקולחין מהווים נתח כבד מאוד בחקלאות, הרי הקולחין הם הנתח הכבד, לא נוגעים בו כהוא זה.

יצחק וקנין: אז איזה חקלאי נפגע?

יצחק וקנין: כל מי שהצליח לייצר את הקולחין, ייצר אותו.

יצחק וקנין: אני אומר לכם באחריות מלאה על פי התעריפים, על פי מה שאני יודע, כמה עלות ההפקה שלהם?

יצחק וקנין: כמה הם אמורים לשלם?

יצחק וקנין: כמה יוחזר להם בחזרה ממקורות בגין הפקה כי הם בעצם יהיו הספק.

יצחק וקנין: אני אומר לכם באחריות, בעשר השנים הקרובות הם לא מוציאים שקל אחד יותר ממה שהם מוציאים היום.

יצחק וקנין: באחריות מלאה.

יצחק וקנין: מי שרוצה לפתוח את זה, שיבוא יפתח, אני אתן את כל הנתונים.

יצחק וקנין: רבותי, אי אפשר לעשות את הדמגוגיה.

יצחק וקנין: שמונה חודשים מעל 35 ישיבות.

יצחק וקנין: בחוק הטיס קיימתי 32 ישיבות במשך שנה.

יצחק וקנין: פה במשך שמונה חודשים מעל 35 ישיבות.

יצחק וקנין: אתם חושבים שהיה קל להוריד אותם ל-1.54 שקלים?

יצחק וקנין: מתחת ל-2 שקלים הם לא רצו לרדת.

יצחק וקנין: אני לא אפתח את כל מה שעשינו אבל זה לירוק לנו בפנים.

יצחק וקנין: אני החקלאי, אני מדבר בשם החקלאים.

יצחק וקנין: רבותי, הצדק האמתי לחקלאות זה מה שעשינו פה.

יצחק וקנין: אתם יודעים מה, אני לפני עשר שנים אולי הבודד שהתנגד להסכם המים.

יצחק וקנין: היחידי שהתנגד לו, כולכם הסכמתם כי אתם הייתם מאורגנים, ידעתי לאן אתם מובילים אותנו.

יצחק וקנין: פה קבענו את מחיר המים, אתם הוצאתם אותו בהסכם המים.

יצחק וקנין: אמרתי לכם, זה לדיראון עולם, לא שמעתם לי, הייתי בדעת יחיד אז אל תתנו לי לומר את כל מה שיש לי בבטן.

יצחק וקנין: רבותי, יש חקלאים שמשלמים 2.56 שקלים לפני קבלן.

יצחק וקנין: אצלי באזור זה מגיע ל-4 שקלים עם הקבלן.

יצחק וקנין: על מה אתם מדברים?

יצחק וקנין: אפשר לייצר חקלאות כזאת?

יצחק וקנין: אז חברים, אנא מכם, אל תירקו בפנים.

יצחק וקנין: לטובתכם, עשיתם כבר מעל לראש שלנו בשבועיים האחרונים ואני אומר לכם, ההסדר הזה, אם אני הייתי שר החקלאות הייתי שם את שתי ידי כי הלוואי ובמשמרת שלי הייתי מעביר החלטה כזאת אדוני שר החקלאות.

יצחק וקנין: תודה.

דוד אמסלם: חברים, ראיתם את חבר הכנסת יצחק וקנין כמה הוא מתרגש.

דוד אמסלם: פעם ראשונה שאני רואה אותו כך.

דוד אמסלם: אני רוצה להעביר את זכות הדיבור ליעקב אשר.

יעקב אשר: אדוני היושב ראש, אני רוצה לומר רק דבר אחד שאמרתי אותו בישיבה הראשונה והתשובה שקיבלתי היתה, שידונו.

יעקב אשר: קשה לי להכניס את עצמי בין שני הראשים הגדולים, זו סיטואציה מביכה מבחינתנו לעמוד ולהכריע בין שני שרי ממשלה, שזו אותה ממשלה וזו הצעת חוק ממשלתית.

יעקב אשר: אבל אני מתייחס רק לנקודה אחת, לנקודה שהיום במו ידינו אנחנו מורידים את התפקיד שלנו להיות גם מפקח וגם מאשר במקרים מסוימים בנושא הזה של החלטה שהיתה בוועדת כספים בזמנו לגבי הנושא של ההיטלים או התעריפים.

יעקב אשר: אני מבין שיש שוני בין היטלים לתעריפים, אני מקבל את זה.

יעקב אשר: אף אחד לא חזר עם תשובות בעניין הזה ואמרתי בישיבה הראשונה, בישיבה הראשונה שנערכה דיברתי על הדבר הזה, שאנחנו לא צריכים לקחת את הכלי שנמצא בידינו כפיקוח, זה התפקיד שלנו כחברי כנסת.

יעקב אשר: אבל חושב שחייב להיות, שאם זה לא ייקבע על ידי ועדה, ועדת כספים או אחרת, שהדברים האלה יובאו לפחות להתייעצות או לאישור.

איתן ברושי: לאישור.

דוד אמסלם: חבר הכנסת ברושי, אל תעזור לו, אני מבין מה הוא אומר.

יעקב אשר: תאמין לי שאני יודע את ההבדל בין אישור להתייעצות ואני גם יודע לקרוא את המפה.

יעקב אשר: אני גם מבין שיש הבדל גדול בין קביעת היטלים לבין קביעת תעריפים שזה דברים אחרים לגמרי.

יעקב אשר: אבל עדיין אני חושב שאסור לנו לאבד את המעורבות שלנו בעניין הזה כאנשי ציבור, אלא אם כן אנחנו חושבים שאנחנו לא ראויים לזה אז זה משהו אחר.

דוד אמסלם: בגלל שאנחנו קצרים בזמן אני אענה לך.

יעקב אשר: הקושי שלי בעניין הזה, אמרתי אותו בישיבה הראשונה, אף אחד לא חזר עם תשובות.

דוד אמסלם: אני אסביר.

דוד אמסלם: בגדול, ברור לך לחלוטין, שאני בעמדה שהכנסת תהיה מעורבת.

דוד אמסלם: אבל מצד שני, אם הכנסת תהיה מעורבת בנושאים מסוימים היא גם תביא את זה לידי שיתוק ואני אסביר גם מדוע.

דוד אמסלם: כמו שהכנסת לא מעורבת בתעריפי החשמל.

דוד אמסלם: תראה מה קורה כאן בתעריפים.

דוד אמסלם: זה אומר לי, למה 1.81 שקלים, נעשה 1.60.

דוד אמסלם: השני אומר למה 1.60, 1.50.

דוד אמסלם: ברור לך לחלוטין שיש כאן אנשים פוליטיים.

דוד אמסלם: אני לא רואה כאן מישהו שמעלה את מחירי המים.

דוד אמסלם: אם היו אומרים לי, דודי, בוא תעלה את מחיר המים - - -

חיים ילין: הנה, העלו.

דוד אמסלם: לא בכנסת.

דוד אמסלם: קח את הדלק, מחירי הדלק.

דוד אמסלם: למה שנעלה את מחירי הדלק?

דוד אמסלם: בגלל זה יש את רשות המים, הקימו אותה על פי חוק, היא עושה את השיקולים המקצועיים שלה.

דוד אמסלם: נקודת האיזון מבחינתי לא קיימת בהיבט הזה.

יעקב אשר: אני מציע, אולי בתור פשרה, שזה יגיע להיוועצות בוועדת הכספים.

דוד אמסלם: בסדר, רשמתי בפני היוועצות.

יעקב אשר: אני לא רוצה להגיש את זה כהסתייגות, אבל אם לא תהיה לי ברירה זה מה שאעשה.

דוד אמסלם: אין הסתייגויות.

יעקב אשר: למליאה.

דוד אמסלם: אמרתי, אני לא מקבל.

דוד אמסלם: כרגע היות ונכנסנו ללוחות זמנים שאני לא יכול להתקדם בגלל שבשעה אחת עשרה אני צריך להפסיק את הדיון, ביקשתי מהיושב ראש לקבל ארכה, אבל הוא לא מאשר לנו מאחר ומתחילות הצבעות במליאה.

דוד אמסלם: לכן, מה שנעשה דבר כזה, אתן לשרים כל אחד שתי דקות לענות, אעשה סיכום שלוש דקות ובמשך היום אודיע לך על המשך הישיבה.

דוד אמסלם: הישיבה כנראה תתקיים היום אחר הצהריים, אם לא, נודיע לכם על המועד.

דוד אמסלם: תתארגנו להיום אחר הצהריים.

דוד אמסלם: בבקשה אדוני שר החקלאות.

חיים ילין: מתחילים בהסתייגויות?

דוד אמסלם: הפרוצדורה היא כזאת, מקריאים ואחר כך הסתייגויות.

אורי אריאל: תודה ליושב ראש, תודה לחברי.

אורי אריאל: אני מבקש להבהיר הבהרה ברורה, אין ויכוח בין שר התשתיות והמים לביני במובן הבא:

אורי אריאל: החוק מוריד את מחירי המים הביתיים ומוריד את הפעימה הראשונה שהיא עומדת מולנו עכשיו ממש, ב-2017, שזה ירידה ל-1.98 שקלים.

אורי אריאל: יש בקשה שאני עומד עליה, היא הוגנת, היא צודקת והיא תביא ברכה, זה את ההמשך.

אורי אריאל: לא את הירידה של 1.98 שקלים, שזה קורה.

אורי אריאל: זה לא מתעכב, זה קורה.

אורי אריאל: את ההמשך, תהיה ישיבה עד סוף פברואר, דבר שלא מעכב את התקדמות החוק.

אורי אריאל: אם לא נגיע להבנות, זה חוזר לוועדה.

אורי אריאל: יש שני דברים שלא קיבלנו תשובה ממשרד האוצר.

אורי אריאל: אני חוזר על השאלות ואני מאוד מבקש לשמוע את תשובתם, לא תשובות האחרים אלא אם אפשר אז את תשובתם.

אורי אריאל: אחד, האם לא תהיה העלאה בשפד"ן?

אורי אריאל: שניים, האם העלאות יהיו במקרים מהותיים או קיצוניים?

אורי אריאל: מה ההגדרה המדויקת לעניין הזה?

אורי אריאל: דבר אחרון לגבי הפיקוח של הכנסת.

אורי אריאל: זה צודק, זה ראוי וזה נכון.

אורי אריאל: מי שרוצה שייקחו ממנו את הסמכויות, שיתנדב, זה גם בסדר.

אורי אריאל: אני חושב שזאת טעות.

אורי אריאל: יש פה הזדמנות לתקן, אפילו על מחירי המים, לא רק על היטלי הפקה.

אורי אריאל: חבל שלפני עשר שנים זה השתנה.

אורי אריאל: אני מציע לחברי הכנסת בעניין הזה, בלי קשר לקואליציה אופוזיציה, להחזיר את הכוח לחברי הכנסת ולכנסת ולאפשר לה את הפיקוח על המחירים.

דוד אמסלם: אם כבר ההצעה שלך עולה, היא תהיה כמעט בכל התחומים, אתה מבין את זה.

דוד אמסלם: אנחנו ניכנס לפיקוח של מחירים בכל נושא.

דוד אמסלם: ברמת העיקרון, אתה הרי ביקשת מהכנסת - - -

עיסאווי פריג': דוד, זה מצרך בסיסי.

דוד אמסלם: אם אתם רוצים שהכנסת תנהל את המדינה במסגרת התעריפים, הכול בסדר, בוא נגיד שנדון כאן בכול, בתחבורה, חשמל, הכול נדון כאן.

יובל שטייניץ: אני רוצה להדגיש כך, קודם כל זו הצעת חוק ממשלתית, היא עברה בממשלה, היא עברה בוועדת השרים.

יובל שטייניץ: לפני שבוע וגם השבוע, לבקשתו של ידידי שר החקלאות התקיים דיון עם ראשי הסיעות אצל ראש הממשלה, האם לשנות או לא לשנות, לא הייתה שום החלטה ולכן זאת הצעת חוק ממשלתית והממשלה עומדת מאחוריה.

אורי אריאל: זה לא היה הסיכום של ראש הממשלה, הסיכום היה, תשבו ותדברו.

יובל שטייניץ: אורי, אל תפריע לי.

יובל שטייניץ: זאת הצעת חוק ממשלתית, אני הגשתי אותה בשם הממשלה ובאישור הממשלה.

יובל שטייניץ: רק לתקן שתי טעויות מרכזיות שנאמרו פה.

יובל שטייניץ: ראשית לגבי הפיקוח, אני רוצה לומר לכם, העיקרון גם במים, גם בחשמל, גם בחלק מהדברים האחרים, לא הכנסת וגם לא אני כשר קובע את התעריפים.

יובל שטייניץ: בחוק רשות החשמל נקבע מפורשות, שהשר לא מתערב בקביעת התעריפים.

יובל שטייניץ: אנחנו, הממשלה והכנסת, כן משפיעים בזה שאנחנו קובעים את המדיניות במשק החשמל ובמשק המים.

איתן ברושי: אתם מחלקים מכסות לייצור עצמי.

דוד אמסלם: חבר הכנסת ברושי, אני אוציא אותך.

יובל שטייניץ: לכן ברור שמה שאנחנו מחליטים לעשות במשק החשמל או במשק המים, למשל להשקיע במתקני התפלה, למשל להשקיע בתחנות כוח או באנרגיות מתחדשות, ודאי שיש לזה השפעה על המחיר.

יובל שטייניץ: גם לחקיקה הזאת שהתחילה בממשלה ומגיעה לכנסת יש השפעה על המחיר ואנחנו יודעים יותר ויותר מהי.

יובל שטייניץ: אבל לא רק שהכנסת לא קובעת את התעריף, גם אני כשר לא מתערב בקביעת התעריף הסופי, למרות שהמדיניות שהמשלה מגבשת, באישור הכנסת, בדיוק כמו בחקיקה הזאת, משפיעה על התעריף במקרים אחרים וגם כאן.

יובל שטייניץ: כדאי לשמור על ההסדר הזה כי זה ההסדר הנכון.

יובל שטייניץ: נאמר פה, שהאוצר ישקיע יותר בחקלאות ובמים.

יובל שטייניץ: אני רוצה לומר לכם, בחוק הזה, אם מסתכלים על חמש השנים הבאות יש כאן כמה מיליארדים.

יובל שטייניץ: גם 300-350 מיליון שקל לשנה ויתור על ההפקה, גם 1.4 מיליארד שקל לשיפור מערכת הקולחין והשבת הקולחין לאזורים החקלאיים שעוד אין בהם, גם 100 מיליון לאלה שיסבו גידולים, לוקחים את הסכום הזה ביחד גם לטובת החקלאים וגם לטובת האזרחים, זה כמה מיליארדים.

יובל שטייניץ: הערה אחרונה, כל מה שנאמר פה, השגות כאלה ואחרות, אין בהן כדי לערער דבר אחד, החוק הזה הוא נכון, הוא צודק מוסרית והוא ישפר את משק המים בישראל והממשלה קוראת לכולם, גם לחברים מהאופוזיציה, לתמוך בו, הוא עושה צדק היסטורי למושבניקים, לערבים ולכולם.

דוד אמסלם: תודה רבה.

דוד אמסלם: אני רוצה לסכם את העניין.

דוד אמסלם: כפי שפתחתי, לי אין אידיאולוגיה אישית, אני לא קיבוצניק, לא מושבניק, תתפלאו, גם לא חקלאי.

עיסאווי פריג': אתה בית"רי.

דוד אמסלם: אני בית"רי, ובית"רי, הכלל הראשון זה שוויוניות, צדק.

דוד אמסלם: אני ציפיתי, לא האמנתי שזה מה שייקרה.

דוד אמסלם: אמתי, אני מופתע, למרות שבדרך כלל אני לא נאיבי, אבל כל השיח שקרה כאן הפתיע אותי.

דוד אמסלם: רבותי, לא יעלה על הדעת שתהיה דיפרנציאציה במחירים.

דוד אמסלם: כרגע, כל מי שמנסה למשוך זמן, גם להגיד לכם חבר'ה, בוא נפקח אנחנו, אני מכיר את כל הטריקים האלה.

דוד אמסלם: לכן יש פה הצעת חוק ממשלתית, אני עכשיו מדבר על מרכיבי הממשלה.

דוד אמסלם: זו הצעת חוק ממשלתית, לא שלי.

דוד אמסלם: לכן אני מצפה מכל הקואליציה לתמוך בהצעת החוק הממשלתית.

בצלאל סמוטריץ': אתה שינית את ההחלטה מהנוסח הראשון?

דוד אמסלם: לא.

בצלאל סמוטריץ': אז היא עברה שינוי.

דוד אמסלם: אני מסביר שלא.

דוד אמסלם: יש הצעה ממשלתית והנוהג הוא, כמו שבוועדת כספים אנחנו לא מצביעים נגד יושב ראש הוועדה וכמו שבוועדת החוקה אני לא מצביע נגד היושב ראש גם אם אני לא מסכים אתו, לכן אתה תדבר אתי, תנסה לשכנע אותי ולא להגיש הסתייגויות.

דוד אמסלם: ככה אני רואה את זה.

דוד אמסלם: אבל אם אתם רוצים לפתוח את זה לשם, בסדר.

דוד אמסלם: אין לי טענות לאופוזיציה.

דוד אמסלם: דרך אגב, הם כבר מסתובבים שלושה שבועות, כל אגודות המים באו אלי.

דוד אמסלם: לכן אני אומר לך, אני מכיר את הסיפור, אני מכיר את המוטיבציות של כל אחד.

דוד אמסלם: אני בא ממקום נקי, לא גדלתי בקיבוץ, לא הולך לאגודות מים, אני לא שם, אני בא נטו לעם ישראל.

דוד אמסלם: לכן, אם יש לך הערה, תבוא אלי, תנסה לשכנע אותי, אני הכתובת.

דוד אמסלם: יש פה הצעת חוק ממשלתית, אני מבקש מכל מרכיבי הקואליציה ללכת עליה.

דוד אמסלם: אלה הכללים.

<דובי אמיתי: אבל השר אומר אחרת.

דוד אמסלם: החוק הוא אצלנו בוועדה, הוא לא בממשלה.

דוד אמסלם: רבותי, זה מה שאני מצפה.

דוד אמסלם: כמו שאמר חבר הכנסת וקנין, אם במשמרת של שר החקלאות וגם של שר התשתיות אנחנו הולכים להוריד את מחירי המים, זו בשורה גדולה.

בצלאל סמוטריץ': אני לא מתווכח על המתווה.

בצלאל סמוטריץ': אני חושב שהיית צריך להגיע להבנה עם שר החקלאות.

דוד אמסלם: אני רוצה לנעול את הישיבה, אני אודיע לכם לגבי ההמשך.

דוד אמסלם: תודה רבה לכולם, הישיבה נעולה.